ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ KΕ΄

Δευτέρα 16 Νοεμβρίου 2015

Αθήνα, σήμερα στις 16 Νοεμβρίου 2015, ημέρα Δευτέρα και ώρα 18.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-11-2015 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΔ΄ συνεδριάσεώς του, της Παρασκευής 13 Νοεμβρίου 2015, σε ό,τι αφορά τη συζήτηση και ψήφιση του σχεδίου νόμου: «Κύρωση της τροποποίησης της Ντόχα στο Πρωτόκολλο του Κιότο στη Σύμβαση-Πλαίσιο των Ηνωμένων Εθνών για την αλλαγή του κλίματος που έχει κυρωθεί με το ν. 3017/2002 (Α΄ 117)»).

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Η πρώτη με αριθμό 105/10-11-2015 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Αγροτικής Ανάπτυξης και Τροφίμων,σχετικά με την υποστήριξη και την αξιοποίηση του Εθνικού Κέντρου Ποιοτικού Ελέγχου, Ταξινόμησης και Τυποποίησης Βάμβακος στον Νομό Καρδίτσας, δεν θα συζητηθεί λόγω κωλύματος του κυρίου Υπουργού και διαγράφεται.

Η δεύτερη με αριθμό 113/10-11-2015 επίκαιρη ερώτηση πρώτου κύκλου του Βουλευτή Λαρίσης της Νέας Δημοκρατίας κ. Μάξιμου Χαρακόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συντάξεις του ΟΓΑ, ομοίως δεν θα συζητηθεί λόγω κωλύματος του κυρίου Υπουργού και διαγράφεται.

Στο σημείο αυτό ο Βουλευτής της Νέας Δημοκρατίας κ. Μάξιμος Χαρακόπουλος, ο οποίος παρίσταται στην Αίθουσα της Βουλής, έχει ζητήσει τον λόγο.

Έχετε τον λόγο, κύριε Χαρακόπουλε.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Είναι η δεύτερη φορά κατά την οποία δεν προσέρχεται η ηγεσία του Υπουργείου Εργασίας να απαντήσει σε επίκαιρη ερώτηση που κατέθεσα. Αναγκάζομαι να την επανακαταθέσω. Θέλω να πιστεύω, ότι την τρίτη φορά θα δεήσει η ηγεσία του Υπουργείου Εργασίας να προσέλθει και να δώσει μία απάντηση.

Αντιλαμβάνομαι ότι η ηγεσία του Υπουργείου Εργασίας και τα στελέχη της Κυβέρνησης που στο παρελθόν υπόσχονταν δέκατη τρίτη σύνταξη, αποκατάσταση συντάξεων, που θεωρούσαν ότι είναι υπερβολική η μείωση 5% στις επικουρικές συντάξεις που προέβλεπε το e-mail Χαρδούβελη, είναι σε δύσκολη θέση να προσέλθουν στη Βουλή. Δεν μπορούν, όμως, να απαξιούν έτσι τον κοινοβουλευτικό έλεγχο. Δεν μπορεί να ισοπεδώνονται οι διαδικασίες της Βουλής, όπως βλέπω ότι γίνεται με νόμο κατά τον οποίον έρχονται προς κύρωση δώδεκα πράξεις νομοθετικού περιεχομένου.

Επειδή διετέλεσα Υπουργός, κύριε Πρόεδρε, θα σας πω ότι ήμουν πάντα παρών την ώρα του κοινοβουλευτικού ελέγχου. Μάλιστα, αν ανατρέξει κανείς στα Πρακτικά, θα δει ότι κάποτε προσήλθα στα κυβερνητικά έδρανα να απαντήσω και δεν ήταν από κάτω ο ερωτών Βουλευτής. Είχε λησμονήσει να με ενημερώσει ότι είχε κώλυμα και απουσίαζε.

Θα παρακαλούσα, λοιπόν, να προβείτε σε συστάσεις στην ηγεσία του Υπουργείου Εργασίας, προκειμένου να είναι πιο συνεπείς στη επιβεβλημένη παρουσία τους στον κοινοβουλευτικό έλεγχο.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Κύριε Χαρακόπουλε, θα συμφωνήσω μαζί σας. Νομίζω ότι αυτό το φαινόμενο, το να μην εμφανίζονται οι Υπουργοί ή οι Αναπληρωτές Υπουργοί για να απαντούν στους Βουλευτές, πρέπει να γίνεται σε εξαιρετικά σπάνιες περιπτώσεις.

Σε κάθε περίπτωση, θα διαβιβάσω και στον Πρόεδρο και στην Κυβέρνηση το αίτημα -το οποίο είναι και δική μου θέση- οι απουσίες των Υπουργών να περιοριστούν στο ελάχιστο έως καθόλου, εάν είναι δυνατόν.

Θα συζητηθεί η τρίτη με αριθμό 108/10-11-2015 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την ανάγκη έργων βελτίωσης στις λιμενικές υποδομές της χώρας.

Στην επίκαιρη ερώτηση του κυρίου συναδέλφου θα απαντήσει ο Υπουργός κ. Θεόδωρος Δρίτσας.

Κύριε Βουλευτά, έχετε τον λόγο για τρία λεπτά.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, σύμφωνα με έκθεση της Ένωσης Πλοιάρχων και μελέτη του εργαστηρίου λιμενικών έργων του Εθνικού Μετσόβιου Πολυτεχνείου, επί συνόλου ενενήντα τεσσάρων λιμενικών έργων, το 97% έχει ανεπαρκή εξοπλισμό υποδοχής, το 92% έχει προβληματικές ράμπες, το 86% αντιμετωπίζει προβλήματα κυματισμού, το 75% είναι ακατάλληλα για κρουαζιερόπλοια, το 70% έχει ανύπαρκτες χερσαίες διευκολύνσεις, το 50% έχει προβλήματα βάθους.

Επίσης, υπάρχουν προβλήματα ασφαλούς προσέγγισης στο 44%, προβλήματα με υφάλους στο 26%, ελλιπούς χαρτογράφησης στο 25%, προβλήματα εισόδου στο λιμάνι στο 22%. Τα περισσότερα λιμάνια είναι κατασκευασμένα σε λάθος σημείο, καθώς έχουν αγνοηθεί οι καιρικές συνθήκες και η τοπική μορφολογία της εκάστοτε περιοχής.

Ερωτάται ο κ. Υπουργός. Προβλέπεται να γίνουν έργα βελτίωσης των λιμενικών υποδομών; Θα ληφθεί υπ’ όψιν η γνώμη των Ελλήνων πλοιάρχων;

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Κούζηλε.

Τον λόγο έχει ο Υπουργός Ναυτιλίας κ. Θεόδωρος Δρίτσας για τρία λεπτά.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριε Κούζηλε, είστε καπετάνιος, έτσι δεν είναι; Άρα, γνωρίζετε τα θέματα. Η έκθεση του Εθνικού Μετσόβιου Πολυτεχνείου που επικαιροποιείται ανά έτος ή ανά δύο χρόνια, όπως και η έκθεση της Πανελλήνιας Ένωσης Πλοιάρχων του Εμπορικού Ναυτικού πάσης τάξεως -που είναι εξαιρετικά χρήσιμη, γιατί είναι απλή και ενδεικτική κάποιων συγκεκριμένων παρεμβάσεων που είναι ανάγκη να γίνουν σε διάφορα λιμάνια- είναι μια καλή βάση για να οργανώσει κανείς την αναμόρφωση του λιμενικού συστήματος, τη βελτίωση του και την ανάπτυξή του.

Τα στοιχεία που παρουσιάσατε βέβαια για να μην παρουσιάζουμε και μία εικόνα ότι η Ελλάδα δεν έχει λιμάνια και ότι όλα είναι σε κακή κατάσταση, όντως υπάρχουν σοβαρά προβλήματα αλλά όταν λέει κανείς για ανεπαρκείς εξοπλισμούς στο 97%, η ανεπάρκεια των εξοπλισμών έχει μια διάσταση από το 1 ως το 10. Μπορεί να είναι 3, μπορεί να είναι 4, όπως επίσης τα διάφορα άλλα στοιχεία.

Ως εκ τούτου, πράγματι οι μελέτες αυτές δίνουν μια καλή βάση. Σ’ αυτό να είμαστε σύμφωνοι. Το κακό είναι ότι δεν υπάρχει πραγματικά ένα σχέδιο ενιαίας λιμενικής πολιτικής στη χώρα μας ούτε το Υπουργείο Ναυτιλίας έχει αυτήν την αρμοδιότητα, να καταστρώσει και να μελετήσει και πολύ περισσότερο να χρηματοδοτήσει ένα συνολικό σχέδιο, συνδυαστικό κιόλας, γιατί κάθε λιμάνι δεν είναι μόνο του. Πρέπει να συνδέεται και με τα άλλα και να γίνεται και ιεράρχηση, εξ ου και σωστά αναφέρετε ότι κάποια λιμάνια έγιναν και σε λάθος σημείο.

Γιατί έγιναν σε λάθος σημείο; Διότι δεν συνδυάστηκαν με τις πραγματικές ανάγκες ή με τις καλύτερες και σωστότερες μελέτες των καιρικών συνθηκών ή των άλλων θαλάσσιων ρευμάτων ή οτιδήποτε άλλο.

Θέλω να πω πάντως –και στη δευτερολογία μου θα σας πω τι κάνει το Υπουργείο και τι σχεδιάζει- ότι, δυστυχώς, αυτήν την έκθεση των καπεταναίων - είναι πολύ χρήσιμη η συνεισφορά τους και πολύ σημαντική- ή αυτή του Πολυτεχνείου, δεν μπορεί να την πάρει ένας φορέας ως σύνολο και να βάλει μπροστά ένα πενταετές πρόγραμμα. Ή θα το κάνει το κάθε λιμενικό ταμείο που πρέπει να κάνει τεχνικό δελτίο ή θα το κάνει η περιφέρεια ή θα το κάνουν προγράμματα ΕΣΠΑ - θα σας πω μετά ότι, δυστυχώς, τα λιμενικά έργα δεν είναι επιλέξιμα από τα προγράμματα ΕΣΠΑ των τελευταίων χρόνων- είτε το Πρόγραμμα Δημοσίων Επενδύσεων, που τα τελευταία πέντε χρόνια στη χώρα μας διαρκώς και μειώνεται.

Όλα αυτά, λοιπόν, σημαίνουν ότι το Υπουργείο Μεταφορών και Δικτύων, το Υπουργείο Ναυτιλίας, η περιφέρεια, τα δημοτικά λιμενικά ταμεία, τα κρατικά λιμενικά ταμεία και καθένας τέτοιος φορέας πρέπει να σχεδιάσει, να συναντηθεί και να συντονιστεί με τον άλλον, για να γίνουν όλα αυτά.

Γι’ αυτό, πράγματι –και τελειώνω αυτήν την πρώτη μου παρέμβαση- έχουν γίνει πολύ λίγα. Οι ρυθμοί με τους οποίους αυτές οι εκθέσεις και του Πολυτεχνείου και των καπεταναίων, καλύπτονται, είναι ρυθμοί χελώνας. Γίνονται κάποια πράγματα, χρηματοδοτούνται, μελετώνται κάποιες παρεμβάσεις αλλά είναι με πολύ αργούς ρυθμούς και ο λόγος είναι αυτός που σας ανέφερα.

Και πράγματι από το 2012, που είναι η έκθεση των καπεταναίων, μέχρι σήμερα, πολύ λίγα έχουν γίνει. Η δε επικαιροποιημένη -η μελέτη του 2002 του Εθνικού Μετσόβιου Πολυτεχνείου συγκρινόμενη με τη μελέτη του 2011- διαπιστώνει ότι ανάμεσα στο 2002 και στο 2011, ελάχιστα απ’ αυτά βελτιώθηκαν. Είναι ένα πάγιο και διαχρονικό πρόβλημα και πραγματικά πρέπει να σχεδιαστεί πολύ διαφορετικά.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Τώρα τον λόγο έχει για δευτερολογία ο κ. Νικόλαος Κούζηλος, Βουλευτής Α΄ Πειραιά του Λαϊκού Συνδέσμου-Χρυσή Αυγή.

Κύριε Κούζηλε, έχετε τον λόγο.

**ΝΙΚΟΛΑΟΣ ΚΟΥΖΗΛΟΣ:** Είπατε, κύριε Υπουργέ, ότι δεν υπάρχει ένα ενιαίο master plan. Υπάρχει, όμως, η Γενική Γραμματεία Λιμένων, Λιμενικής Πολιτικής και Ναυτιλιακών Επενδύσεων και μέσω της Γενικής Γραμματείας, μπορεί να γίνει ένα ενιαίο master plan και να βρεθεί λύση.

Επιπλέον, ας μην ξεχνάμε ότι ο ν. 4150 που στην ουσία έχει τους καλλικρατικούς λιμένες–αν θυμάστε καλά, ήσασταν εναντίον των καλλικρατικών λιμένων- μπορεί να χρησιμοποιηθεί για να φτιαχτεί κατά τόπους το master plan της περιοχής ή της ανάλογης περιφέρειας.

Επίσης, βλέπουμε τώρα ένα δελτίο τύπου στις 17 Σεπτεμβρίου του 2015 από το Υπουργείο Ναυτιλίας, το οποίο μιλάει για ένα Πρόγραμμα Δημόσιων Επενδύσεων της Γενικής Γραμματείας Λιμένων και Λιμενικής Πολιτικής, ύψους 4,3 εκατομμυρίων ευρώ. Θα μου πείτε ότι είναι πάρα πολύ λίγα λόγω των συνθηκών. Δεν πρέπει να ξεχνάμε, όμως, ότι τα ελληνικά λιμάνια ζουν, υπάρχουν και βοηθούν τον τοπικό πληθυσμό στα νησιά μας. Η νησιωτικότητα είναι ένα πολύ μεγάλο μέρος της ζωής μας.

Επίσης, θα πρέπει να φτιαχτεί ένα ενιαίο και σύγχρονο πλέον πρόγραμμα επενδύσεων, ανακατασκευής κ.λπ. των λιμανιών μας. Θα σας θέσω ένα πολύ απλό παράδειγμα. Το λιμάνι της Τήνου, λόγω του ότι το κονδύλι ήταν πολύ μικρό, φτιάχτηκε όλο το λιμάνι λάθος. Μπαίνει το πλοίο μέσα, υπάρχει ο ασαφής όρος «ασφαλής ταχύτητα» και «ασφαλής προσέγγιση», το λιμεναρχείο θεωρεί ότι είναι μεγάλη η ταχύτητα του πλοίου και ο πλοίαρχος πάει αυτόφωρο. Το ξέρετε, το γνωρίζετε, σας το έχουμε πει πολλές φορές.

Μάλιστα, με το συγκεκριμένο θέμα είχατε ασχοληθεί κι εσείς το 2012 με ερώτησή σας. Το θέμα το γνωρίζατε. Άρα, πρέπει να δείτε και να βρείτε τις λύσεις. Το οικονομικό δεν πιστεύω ότι είναι το μοναδικό πρόβλημα αυτήν τη στιγμή. Υπάρχει θέμα συντονισμού, για μένα, και το πρόβλημα ότι κάποιες υπηρεσίες πρέπει να αρχίσουν να συνεργάζονται και να συνεννοούνται μεταξύ τους. Είναι συνδυασμός πραγμάτων.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κούζηλο.

Τον λόγο έχει ο Υπουργός Ναυτιλίας και Νησιωτικής Πολιτικής κ. Θεόδωρος Δρίτσας για τρία λεπτά.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Δεν θα διαφωνήσω με το τελικό σας συμπέρασμα, μόνο που αυτό είναι το ισχύον θεσμικό πλαίσιο που έχει ήδη διαμορφώσει πραγματικότητες και η αλλαγή του δεν είναι τόσο απλή υπόθεση.

Δηλαδή, η Γενική Γραμματεία Λιμένων του Υπουργείου Ναυτιλίας προωθεί και το κάνει αυτό επιτάχυνση διαδικασιών ολοκλήρωσης προγραμματισμένων λιμενικών έργων αλλά δεν έχει από την κείμενη νομοθεσία αρμοδιότητα εκτέλεσης δημόσιων έργων. Αυτά εκτελούνται από τις υπηρεσίες του Υπουργείου Υποδομών Μεταφορών και Δικτύων ή από τις υπηρεσίες των αποκεντρωμένων διοικήσεων ή των περιφερειών της χώρας ή από οργανισμούς λιμένων ή από λιμενικά ταμεία.

Στη συνέχεια, στις περιοχές αρμοδιότητας οργανισμών λιμένων υπεισέρχονται και στον συνολικό αριθμό εκτελούμενων έργων αναφερόμαστε ή σε περιφερειακά προγράμματα ή σε ΕΣΠΑ. Και σας λέω και πάλι ότι δυστυχώς και τώρα δεν είναι επιλέξιμα τα λιμενικά έργα από τα προγράμματα ΕΣΠΑ. Τα προγράμματα Γιούνκερ χρειάζονται άλλου είδους παρέμβαση. Χρειάζονται consortium, χρειάζεται υψηλή ανταγωνιστική παρέμβαση με πολύ μεγάλες μελέτες και όλα αυτά. Μακάρι να υπάρξει ενδιαφέρον και να υπάρξουν συνδυαστικές και δίκτυα παρέμβασης για τα λιμάνια, στη βάση ενός δημόσιου φορέα που πλαισιώνεται από επιχειρηματικά δίκτυα.

Εκεί, λοιπόν, φέτος για το 2016, εμείς έχουμε ογδόντα δύο έργα συνολικού προϋπολογισμού 61.840.865,35 ευρώ. Το λέω ακριβώς, γιατί πρόκειται για ακριβές ποσό. Οι φορείς υλοποίησης, όπως σας είπα, είναι οι οργανισμοί, το Υπουργείο Υποδομών, η περιφέρεια. Όλα αυτά σημαίνουν δυσκολία συντονισμού, αυτό στο οποίο καταλήγετε και εσείς. Θέλουμε άλλο θεσμό εκτέλεσης λιμενικών έργων. Το μελετάμε.

Σε κάθε περίπτωση για τη συνέχεια έχουν καταγραφεί ανάγκες εκατόν σαράντα πέντε λιμενικών έργων, συνολικού προϋπολογισμού 13.173.445,31 ευρώ. Αυτά εντάσσονται στο Πρόγραμμα Δημοσίων Επενδύσεων. Δεν έχουμε περιθώρια να το καλύψουμε όλο το ποσό. Καλύπτουμε ένα μέρος του, δηλαδή 6.475.000 ευρώ και έχουν προταθεί για να καλυφθεί από το Πρόγραμμα Δημοσίων Επενδύσεων του 2015. Είναι μικρό ποσό.

Και βέβαια, όταν λέμε για λιμενικά έργα εδώ, είναι από παρεμβάσεις σαν και αυτές που αναφέρονται σε στέγαστρα, σκίαστρα, σκιάδια ή οτιδήποτε άλλο μέχρι σοβαρότερες λιμενικές παρεμβάσεις. Αλλά δεν μιλάμε για μεγάλα και συγκροτημένα λιμενικά έργα. Μιλάμε για εξωραϊσμό, για αναβάθμιση, για συντήρηση, που είναι πολύ αναγκαίο, γιατί υπάρχουν ορισμένα λιμάνια όπου πλέον δημιουργούνται και κίνδυνοι. Προς αυτήν την κατεύθυνση κινούμαστε.

Έχουμε πολλές ελπίδες και στις επιτροπές που συγκροτεί η Γενική Γραμματεία Δημοσίων Έργων του Υπουργείου Μεταφορών. Εμείς προτείναμε να κληθούν εκεί και οι πλοίαρχοι να συμμετάσχουν. Είναι δική μας πρόταση και έγινε αποδεκτή. Ελπίζω ότι θα υλοποιηθεί.

Έχουμε ελπίδες στην εθνική επιτροπή κρουαζιέρας, που από τον άλλο μήνα υπολογίζω ότι ήδη πια θα συγκροτηθεί και θα είναι ένας πολύ καλός σύμβουλος του κράτους για εκείνα τα ζητήματα, αλλά και στην Επιτροπή Νησιωτικής Πολιτικής της Γενικής Γραμματείας Αιγαίου, που και αυτή είναι πια ολοκληρωμένη. Μένουν δυο-τρεις συμμετοχές να ολοκληρωθούν, για να γίνει η πανηγυρική έναρξη της λειτουργίας της και να περάσουμε από εκεί και πέρα στην εφαρμογή των κανονισμών νησιωτικότητας.

Όλα αυτά θα είναι καλά εργαλεία για ένα καλύτερο σχεδιασμό.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Με την τοποθέτηση του Υπουργού Ναυτιλίας και Νησιωτικής Πολιτικής, κυρίου Δρίτσα, ολοκληρώθηκε η απάντηση στην επίκαιρη ερώτηση.

Θα συζητηθεί η τέταρτη με αριθμό 96/9-11-2015 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ, κ. Βασιλείου Κεγκέρογλου, προς τον Υπουργό Παιδείας Έρευνας και Θρησκευμάτων σχετικά με το Ευρωπαϊκό Σχολείο Ηρακλείου και την κάλυψη των εκπαιδευτικών κενών στα σχολεία της Κρήτης. Στην επίκαιρη ερώτηση θα απαντήσει ο Υφυπουργός, κ. Θεοδόσης Πελεγρίνης.

Δίνουμε τον λόγο στον Βουλευτή κ. Βασίλειο Κεγκέρογλου για δυο λεπτά, για να αναπτύξει την επίκαιρη ερώτησή του.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Να πω ότι είχα την ευκαιρία να αναπτύξω το περιεχόμενο της ερώτησης κατά τη συζήτηση ανάλογης ερώτησης για θέματα παιδείας ενώπιον της Υπουργού, κ. Αναγνωστοπούλου. Επιφυλάχθηκε, όμως, να απαντήσει για τον λόγο ότι δεν ήταν ενήμερη για το θέμα, ως μη αρμόδια.

Έχουμε, λοιπόν, σήμερα τη συζήτηση για το Σχολείο Ευρωπαϊκής Παιδείας, όπως είναι ο τίτλος του. Ιδρύθηκε στο Ηράκλειο πριν από δέκα περίπου χρόνια με νόμο που ψήφισε η Βουλή των Ελλήνων, εναρμονισμένο, βεβαίως, με το θεσμικό πλαίσιο που υπάρχει σε ευρωπαϊκό επίπεδο, προκειμένου να εγγραφούν και να φοιτήσουν σε αυτό μαθητές που είναι παιδιά εργαζομένων στον ENISA, έναν οργανισμό που ιδρύθηκε για την ασφάλεια των δικτύων και των τηλεπικοινωνιών με έδρα το Ηράκλειο και άλλων συναφών υπηρεσιών που έχουν σχέση με την Ευρωπαϊκή Ένωση.

Το Σχολείο Ευρωπαϊκής Παιδείας, προφανώς, είχε μια ανάπτυξη χρόνο με τον χρόνο, αφού ξεκίνησε από μια τάξη ή κάποιες τάξεις και προχώρησε στη συνέχεια στο γυμνάσιο. Αυτή η ανάπτυξη από το 2005 και μετά, βεβαίως, είχε ανάγκη και τεχνικής υποστήριξης και υλικοτεχνικής υποδομής αλλά και κτηριακής επέκτασης και των ανάλογων προσλήψεων σε καθηγητές είτε σε ετήσια βάση είτε και μονίμων που μπορούν να αποσπαστούν, απ’ ό,τι γνωρίζω.

Φέτος ήταν χρονιά που έπρεπε να πιστοποιηθεί το σχολείο, προκειμένου να συνεχιστεί η λειτουργία του. Έχουν αναδειχθεί διάφορα προβλήματα. Τις προηγούμενες μέρες, απ’ όσο γνωρίζω, υπήρχε μια συνεργασία της Κυβέρνησης με τον αντίστοιχο ευρωπαϊκό θεσμό που παρακολουθεί τα ευρωπαϊκά σχολεία.

Θέλω να μας ενημερώσει ο κ. Υπουργός, αν οι συζητήσεις αυτές και η ίδια η επίσκεψη του κλιμακίου στο Ηράκλειο, έχουν φέρει θετικά αποτελέσματα για τη διαπίστευση του σχολείου.

Το δεύτερο ερώτημα, αφορά στο σύνολο των σχολείων του νησιού και τα εκπαιδευτικά κενά που υπάρχουν -παρά τις τελευταίες προσλήψεις που έγιναν μετά τη νομοθετική ρύθμιση που έκανε η Βουλή- να μπορούν να χρησιμοποιηθούν πόροι του Προγράμματος Δημοσίων Επενδύσεων για την πρόσληψη αναπληρωτών και στην πρωτοβάθμια και στη δευτεροβάθμια εκπαίδευση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Κεγκέρογλου.

Θα απαντήσει ο Υφυπουργός Παιδείας, Έρευνας και Θρησκευμάτων, κ. Θεοδόσης Πελεγρίνης.

Έχετε τον λόγο για τρία λεπτά, κύριε Υφυπουργέ.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Κύριε Πρόεδρε, το Ευρωπαϊκό Σχολείο στο Ηράκλειο, όπως ανέφερε ο Βουλευτής, κ. Κεγκέρογλου, ιδρύθηκε τον Αύγουστο του 2005, προκειμένου να παρέχει εκπαίδευση σε μαθητές τέκνα του Ευρωπαϊκού Οργανισμού για την Ασφάλεια Δικτύων και Πληροφοριών, γνωστού ως ENISA.

Η λειτουργία του Σχολείου Ευρωπαϊκής Παιδείας, προκύπτει από τη δέσμευση της Ελλάδος βάσει της σύμβασης εγκατάστασης του ENISA. Το γεγονός ότι ένα μέρος του οργανισμού μεταφέρθηκε στην Αθήνα, έχει ως συνέπεια τη μείωση του αριθμού των μαθητών του Σχολείου Ευρωπαϊκής Παιδείας.

Με βάση τον πολύ μικρό αριθμό στο αγγλόφωνο τμήμα των μαθητών, κατηγορία στην οποία υπάγονται τα τέκνα των υπαλλήλων του οργανισμού, καταβάλλεται κάθε δυνατή προσπάθεια, ώστε αυτό να λειτουργεί, ακόμα κι αν υπάρχει ένας μαθητής ανά τάξη.

Η λειτουργία του ευρωπαϊκού σχολείου είναι άρρηκτα συνδεδεμένη με τη λειτουργία του ENISA στο Ηράκλειο, όπως προανέφερα.

Το Υπουργείο συνεχίζει να προσπαθεί προκειμένου να εξασφαλιστεί η πιστοποίηση του Σχολείου Ευρωπαϊκής Παιδείας του Ηρακλείου. Αφού ελήφθη υπ’ όψιν η έκθεση των αξιολογητών Ευρωπαίων επιθεωρητών των ευρωπαϊκών σχολείων το Υπουργείο προχώρησε:

Πρώτον, στον καθορισμό του προγράμματος σπουδών των τάξεων έκτης και εβδόμης του δευτεροβάθμιου κύκλου και στη ρύθμιση θεμάτων που αφορούν στις εξετάσεις του ευρωπαϊκού απολυτηρίου με την υπ’ αριθμόν 136208/Η2/17-9-2015 υπουργική απόφαση, η οποία εναρμόνισε την ελληνική νομοθεσία προς τον κανονισμό υπηρεσιακής κατάστασης του αποσπασμένου προσωπικού των ευρωπαϊκών σχολείων.

Δεύτερον, στην απόσπαση στο Σχολείο Ευρωπαϊκής Παιδείας στις 27-8-2015 τεσσάρων εκπαιδευτικών πρωτοβάθμιας εκπαίδευσης και έξι εκπαιδευτικών δευτεροβάθμιας εκπαίδευσης. Στις 18-9-2015 και στις 12-11-2015 δόθηκαν δεκαεπτά πιστώσεις για πρόσληψη αναπληρωτών εκπαιδευτικών πρωτοβάθμιας και δευτεροβάθμιας για τα αγγλόφωνα τμήματα του σχολείου, ενώ τα υπόλοιπα κενά καλύπτονται από εκπαιδευτικούς που ανήκουν στις Διευθύνσεις Πρωτοβάθμιας και Δευτεροβάθμιας Ηρακλείου Κρήτης.

Τρίτον, για το κτηριακό, το Πανεπιστήμιο Κρήτης με την υπ’ αριθμόν 338/11-6-2015 απόφαση της Συγκλήτου του διέθεσε τα πρώην κτήρια του πανεπιστημίου στην οδό Κνωσού, η ανακαίνιση των οποίων είναι αρμοδιότητα του Δήμου Ηρακλείου και άλλων εθνικών φορέων αρμόδιων για τα σχολικά κτήρια. Εντός των επόμενων ημερών πρόκειται να γίνει η τελευταία αυτοψία στο εν λόγω κτήριο που παραχωρήθηκε από το Πανεπιστήμιο Κρήτης. Το έργο είναι ύψους 300.000 ευρώ για τις εργασίες που προβλέπει η εκπονηθείσα τεχνική μελέτη. Ο Δήμος Ηρακλείου εξασφάλισε από την Περιφέρεια Κρήτης το ποσό των 120.000 ευρώ για τις εργασίες του παραπάνω κτηρίου.

Τώρα όσον αφορά στα κενά των σχολείων της Κρήτης, που αναφέρθηκε ο κύριος Βουλευτής, θα ήθελα να πω ότι στα σχολεία αυτά ο αριθμός των χορηγηθεισών πιστώσεων για την πρόσληψη αναπληρωτών εκπαιδευτικών, τόσο της γενικής εκπαίδευσης όσο και της ειδικής αγωγής είτε μέσω του τακτικού προϋπολογισμού είτε από το Πρόγραμμα Δημοσίων Επενδύσεων του Υπουργείου Παιδείας, είναι εξαιρετικά περιορισμένος λόγω της γενικότερης δημοσιονομικής κατάστασης της χώρας και ως εκ τούτου οι πιστώσεις αυτές δεν επαρκούν για την κάλυψη όλων των υφισταμένων λειτουργικών κενών της χώρας.

Παρ’ όλα αυτά, κύριε Βουλευτά, μέχρι στιγμής έχουν πραγματοποιηθεί δέκα χιλιάδες εννιακόσιες σαράντα επτά προσλήψεις εκπαιδευτικών. Θα ήθελα να σημειώσω ότι γενικότερα στην Ελλάδα παρά τη δυσμενή οικονομική κατάσταση έχουν αυξηθεί οι προσλήψεις αναπληρωτών καθηγητών κατά 20% σε σχέση με πέρσι.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υφυπουργό Παιδείας, Έρευνας και Θρησκευμάτων κ. Θεοδόση Πελεγρίνη.

Τον λόγο για να δευτερολογήσει έχει ο Βουλευτής Ηρακλείου της Δημοκρατικής Συμπαράταξης κ. Βασίλειος Κεγκέρογλου, για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είναι ευκολονόητο, εξάλλου αναφερθήκατε σε μια αναγκαία απόφαση για το πρόγραμμα της έκτης και της εβδόμης, ότι χρόνο με τον χρόνο αναπτυσσόταν το Ευρωπαϊκό Σχολείο, άρα δεν μπορούσαν να έχουν γίνει όλα από την πρώτη μέρα, που σημαίνει ότι χρειάζεται διαρκώς την μέριμνα της πολιτείας, όπως αυτή εκφράζεται διά του Υπουργείου Παιδείας, της περιφέρειας και του Δήμου και βεβαίως δια της Περιφερειακής Διεύθυνσης Εκπαίδευσης που είναι αρμόδια.

Μας είπατε για κάποια πράγματα που έχουν γίνει. Θεωρώ ότι πρέπει να δώσουμε μεγαλύτερο βάρος, πολύ μεγαλύτερο βάρος. Δεν υπάρχει θέμα μόνο με τα παιδιά που φοιτούν. Υπάρχει γενικότερο θέμα αρνητικής έκθεσης της χώρας μας στους ευρωπαϊκούς θεσμούς. Επομένως, σας ζητώ να σκύψετε περισσότερο στο θέμα, να συνδράμετε και οικονομικά τον Δήμο Ηρακλείου προκειμένου να κατορθώσει να ανακαινίσει τις κτηριακές εγκαταστάσεις του Πανεπιστημίου Κρήτης στην περιοχή της Κνωσού -έτσι λέγεται η περιοχή, δεν είναι στις αρχαιότητες κοντά, αλλά έτσι λέγεται- για να λυθεί μια και έξω τώρα που έχουμε πλήρη ανάπτυξη αυτό το θέμα του κτηριακού.

Βεβαίως και το θέμα των εκπαιδευτικών είναι πάρα πολύ σημαντικό. Προσέξτε, όμως. Ο γενικός γραμματέας των ευρωπαϊκών σχολείων μάς λέει ότι η παρουσία του ENISA στο Ηράκλειο, όπως τον έχουν ενημερώσει από τον αντίστοιχο οργανισμό, κινδυνεύει λόγω της μη πιστοποίησης του σχολείου.

Εσείς είπατε σήμερα, και το έχουν πει και άλλοι, ότι το σχολείο δεν πάει καλά λόγω του ότι ο ENISA έχει ήδη μεταφέρει υπηρεσίες. Καταλαβαίνετε ότι και από τη μια πλευρά και από την άλλη το αποτέλεσμα είναι το ίδιο, να αποδυναμώνεται ο ENISA στο Ηράκλειο –δεν σας αφορά το θέμα- και ταυτόχρονα αυτοί που τον αποδυναμώνουν να βρίσκουν δικαιολογία στη μη ολοκληρωμένη και άψογη λειτουργία του σχολείου και στην ενδεχόμενη μη πιστοποίηση.

Γι’ αυτό σας ζητώ να σκύψετε πάνω στο θέμα. Γιατί θα μας βρουν τη δικαιολογία και από ελληνικές αρχές, αν θέλετε αλλά και από ευρωπαϊκές, ότι επειδή δεν λειτουργούσε καλά το ευρωπαϊκό σχολείο, μεταφέραν ολόκληρο οργανισμό. Και δεν είναι ότι η μεταφορά γίνεται εν Αθήναις. Θέλουν να τον πάρουν από την Ελλάδα. Αυτό είναι το δεύτερο βήμα.

Είναι ίσως ο μοναδικός οργανισμός –είναι άλλος ένας στη Θεσσαλονίκη νομίζω- που έχει έδρα στη χώρα μας. Κι επειδή είναι και οργανισμός που είναι επίκαιρος, καλύπτει σύγχρονες ανάγκες, της ασφάλειας, των επικοινωνιακών και των δικτύων, νομίζω ότι από την πλευρά του Υπουργείο Παιδείας δεν πρέπει να δοθεί το άλλοθι για την τύχη του οργανισμού.

Και για το ίδιο το σχολείο, όμως, αξίζει τον κόπο να κάνουμε πέντε πράγματα παραπάνω απ’ ότι θα κάναμε υπό άλλες συνθήκες, επειδή ακριβώς βρέθηκε φέτος να είναι η χρονιά που πρέπει να γίνει αυτή η διαπίστευση. Το 2014 ήταν η προηγούμενη. Ήδη, θα έπρεπε να έχουμε ολοκληρώσει επιτυχώς ορισμένες από τις προϋποθέσεις που είχαν τεθεί. Έστω και τώρα να τα πράξουμε.

Είχα την εντύπωση και περίμενα -αν το έχετε να μας το πείτε στην δευτερομιλία σας- ότι σας έχει ενημερώσει ο γενικός γραμματέας των ευρωπαϊκών σχολείων για την επαφή την οποία είχε για το τι προτίθεται να κάνει για τη διαπίστευση. Είναι πολύ σημαντικό. Εάν δεν έχουμε ενημερωθεί επίσημα, καλό θα είναι, πέρα από την επαφή κατά την οποία ήρθε σε τοπικό επίπεδο στο Ηράκλειο ο γενικός γραμματέας, να έρθετε και ως Υπουργείο, μήπως και υπάρχει κάποιο κενό που μπορούμε να καλύψουμε μέχρι την τελευταία ώρα.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Κεγκέρογου.

Τώρα θα απαντήσει δευτερολογώντας ο κ. Θεοδόσης Πελεγρίνης, Υφυπουργός Παιδείας, Έρευνας και Θρησκευμάτων.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Κύριε Βουλευτά, κύριε Κεγκέρογλου, έχετε δίκιο ότι πρόκειται για ένα πολύ σημαντικό οργανισμό και οφείλει η πολιτεία να στηρίξει το ευρωπαϊκό σχολείο στο Ηράκλειο.

Το αν έγινε η μεταφορά αυτών των υπαλλήλων, ένα κομμάτι του Οργανισμού, στην Αθήνα, δεν οφείλεται, βέβαια, στην ελληνική πολιτεία. Και θέλω να σας διαβεβαιώσω ότι αυτήν τη στιγμή βρίσκονται έντεκα ξενόγλωσσα παιδιά στο σχολείο αυτό. Και ένα παιδί να μείνει, θα φροντίσουμε να υπάρχει δάσκαλος για το παιδί αυτό. Είναι πάρα πολύ σοβαρό και γι’ αυτό έχουμε εγκύψει με πολύ σοβαρότητα στο θέμα αυτό.

Θέλω να σας πω ότι και εκπρόσωποι των γονέων και των καθηγητών αλλά και ο ίδιος ο γραμματέας των ευρωπαϊκών σχολείων με επισκέφθηκαν και συζητήσαμε το θέμα. Και βέβαια, είμαστε ενήμεροι ότι πρόκειται να γίνει αυτή η πιστοποίηση και έχουμε συζητήσει να μπορέσουμε να ανταποκριθούμε στις απαιτήσεις που πρέπει να έχει ένα τέτοιο σχολείο.

Εκείνο που θέλω να σας διαβεβαιώσω είναι ότι δεν έχουμε αμελήσει το σχολείο αυτό. Αναγνωρίζουμε τη σημασία του και θα καταβάλουμε κάθε προσπάθεια να αντιμετωπιστούν τα όποια προβλήματα υπάρχουν.

Θέλω, όμως, να σας πω ότι τα προβλήματα αυτά δεν οφείλονται μόνο στο Υπουργείο Παιδείας, στην πολιτεία. Πρέπει όλοι να συμβάλλουμε για να ξεπεραστούν με καλή θέληση.

Δεν είναι τα πράγματα τόσο τραγικά για το σχολείο αυτό, όπως αφήνεται να εννοηθεί από τη δευτερολογία σας. Αυτά ήθελα να πω.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Έτσι ολοκληρώθηκε…

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Να συμπληρώσω κάτι, εάν μου επιτρέπετε, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Υπουργέ.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Αυτήν τη στιγμή –το λέω αυτό, επειδή είπατε ότι υπάρχει έλλειψη προσωπικού- υπάρχει για όλα τα παιδιά, τα ελληνόφωνα και τα ξενόγλωσσα, ένας καθηγητής για πέντε μαθητές.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Κεγκέρογλου, για πολύ λίγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Η μικρή αναλογία ασφαλώς δείχνει ότι υπάρχει προσωπικό που δεν υπάρχει στα δημόσια σχολεία, γι’ αυτό ρώτησα ταυτόχρονα για τα δημόσια σχολεία.

Δυστυχώς, όμως, ο μικρός αριθμός και οι ειδικότητες απαιτούν να υπάρχει αυτό το προσωπικό το οποίο μπορεί να προβλέπεται να διδάσκει και σε άλλο σχολείο δίπλα. Να μην είναι, δηλαδή, αποκλειστικά για το συγκεκριμένο σχολείο. Άρα, να διευκολυνθεί η πρόσληψη για δύο σχολεία. Δεν είναι ανάγκη να κάνει δύο ώρες μάθημα.

Και μια που είστε εδώ –χωρίς να χρειάζεται να συνεχίσουμε τη συζήτηση σήμερα- να σας πω ότι έχουν τεθεί ερωτήματα, τα οποία τα έχουμε καταθέσει, όσον αφορά τις πανελλήνιες εξετάσεις.

**ΠΡΟΕΔΡΕΥΩΝ (Αναστάσιος Κουράκης):** Μην πάμε, όμως, εκεί.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν αφορά τη σημερινή ερώτηση. Να ενημερώσετε διά του Τύπου και κάθε πρόσφορου τρόπου για τα ερωτήματα αυτά. Σας έχω καταθέσει αναφορές. Είναι πολλές οι απορίες των μαθητών, που πρέπει να δηλώσουν για τις σχολές.

Ευχαριστώ για την ανοχή και για την παρέμβαση.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Κεγκέρογλου.

Πάντως, η σκέψη-πρόταση που υπέβαλε ο κ. Κεγκέρογλου για την αξιοποίηση των καθηγητών στα γειτονικά σχολεία, νομίζω ότι είναι πολύ ενδιαφέρουσα, κύριε Υφυπουργέ, και θα πρέπει να τη δούμε αρκετά σοβαρά.

Να προχωρήσουμε στην πέμπτη με αριθμό 120/10-11-2015 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον ΥπουργόΥγείας,σχετικά με τα προβλήματα των υγειονομικών που εργάζονται ως επικουρικοί ή μέσω ΚΕΕΛΠΝΟ στις δημόσιες μονάδες υγείας.

Στην επίκαιρη ερώτηση θα απαντήσει ο Υπουργός Υγείας κ. Ανδρέας Ξανθός.

Τον λόγο έχει ο κ. Γεώργιος Λαμπρούλης για δύο λεπτά για να αναπτύξει την επίκαιρη ερώτησή του.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Μέχρι τον Δεκέμβριο του 2015, περίπου στα τέλη Δεκεμβρίου, λήγουν συμβάσεις εκατοντάδων υγειονομικών που εργάζονται ως επικουρικοί, δηλαδή, ως συμβασιούχοι με ετήσιες συμβάσεις ή μέσω ΚΕΕΛΠΝΟ στις δημόσιες μονάδες υγείας με αποτέλεσμα να κινδυνεύουν να απολυθούν αλλά και να δημιουργηθούν ακόμα μεγαλύτερα προβλήματα στις ήδη υποστελεχωμένες μονάδες υγείας.

Την ίδια στιγμή οι κενές οργανικές θέσεις –σύμφωνα με τους ανεπαρκέστατους οργανισμούς των κρατικών μονάδων υγείας- ξεπερνούν τις είκοσι έξι χιλιάδες σε ιατρικό, νοσηλευτικό και λοιπό παραϊατρικό και βοηθητικό προσωπικό. Και βέβαια οι προσλήψεις που σύμφωνα με εξαγγελίες ανακοίνωσε η Κυβέρνηση, ακόμα και αν πραγματοποιηθούν όλες, δεν φτάνουν για να καλύψουν ούτε τις φετινές συνταξιοδοτήσεις υγειονομικών στο τέλος του 2015 ή εκείνες στις αρχές του 2016.

Συνεπώς τα ερωτήματα που βάζουμε προς το Υπουργείο Υγείας είναι τι μέτρα θα πάρει, σε ποια κατεύθυνση θα κινηθεί ώστε να επαναπροσληφθούν όσοι εργαζόμενοι έληξε η σύμβαση τους ή επρόκειτο να λήξει; Εμείς λέμε και να μονιμοποιηθούν όλοι οι υγειονομικοί με ελαστικές σχέσεις εργασίας είτε είναι επικουρικοί είτε μέσω του ΚΕΕΛΠΝΟ –όπως προείπα- οι πενταμηνίτες κ.λπ., οι οποίοι θα πρέπει να έχουν κατά τη γνώμη μας πλήρη εργασιακά δικαιώματα.

Και βεβαίως σε τι ενέργειες θα προβεί το Υπουργείο ώστε να προσληφθεί άμεσα το αναγκαίο μόνιμο προσωπικό όλων των ειδικοτήτων για να στελεχωθούν οι κρατικές μονάδες υγείας και πρόνοιας ώστε να καλύπτονται πλήρως οι λαϊκές ανάγκες στον τομέα της υγείας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Λαμπρούλη.

Τον λόγο έχει ο Υπουργός Υγείας κ. Ανδρέας Ξανθός.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, νομίζω ότι ορθά επισημαίνετε τα τεράστια κενά που έχει σήμερα το σύστημα υγείας και σε ανθρώπινο δυναμικό -είτε αφορά γιατρούς είτε νοσηλευτές είτε παραϊατρικό προσωπικό- και φυσικά σε χρηματοδότηση.

Φέτος ήταν μια δύσκολη χρονιά για το σύστημα. Είχαμε τη σωρευτική επίδραση δραστικών περικοπών που προϋπήρξαν τα τελευταία πέντε χρόνια στις λειτουργικές δαπάνες των νοσοκομείων και, επίσης, τη σωρευτική επίδραση του παγώματος των προσλήψεων μόνιμου προσωπικού επί πάνω από έξι χρόνια.

Τα κενά καλύπτονται σε έναν βαθμό, σε πολύ μικρό βαθμό, με αυτές τις προσλήψεις ελαστικών, ας το πούμε έτσι, εργασιακών σχέσεων, δηλαδή, επικουρικού προσωπικού, συμβάσεων μέσω ΚΕΕΛΠΝΟ, προγραμμάτων επιδοτούμενων από το ΕΣΠΑ, πενταμήνων κοινωφελούς εργασίας και λοιπά.

Αυτό το οποίο προσπαθήσαμε από την αρχή της χρονιάς να κάνουμε είναι να διασφαλίσουμε ότι δεν θα έχουμε απώλεια ανθρώπινου δυναμικού στη διάρκεια της χρονιάς. Ξέρετε πολύ καλά ότι υπήρξε μια τροπολογία η οποία πέρασε σε νόμο και έδωσε τη δυνατότητα να παραταθούν οι συμβάσεις του επικουρικού προσωπικού, που είναι περίπου χίλια άτομα, πεντακόσιοι γιατροί και άλλοι πεντακόσιοι νοσηλευτές και παραϊατρικό προσωπικό. Αυτό παρατάθηκε με ρύθμιση δική μας μέχρι τις 31 Δεκεμβρίου.

Είχαμε την ελπίδα ότι μέσα σε αυτό το διάστημα θα μπορούσαμε να προχωρήσουμε μία δέσμη προσλήψεων κυρίως μόνιμου προσωπικού. Αυτό δεν έγινε κατορθωτό για διάφορους λόγους και γι’ αυτό και τώρα στο πρώτο νομοσχέδιο που θα έρθει αυτές τις ημέρες για ψήφιση στη Βουλή, είμαστε σε συνεννόηση με τη Γενική Γραμματεία της Κυβέρνησης, θα υπάρξει νέα νομοθετική ρύθμιση που θα παρατείνει τη θητεία και όσων η σύμβασή τους λήγει μέχρι 31 Δεκεμβρίου, αλλά και όσων λήγει στις αρχές του επόμενου έτους είτε αυτοί εργάζονται στα νοσοκομεία είτε στις δομές της πρωτοβάθμιας φροντίδας, σε κέντρα υγείας αγροτικού τύπου και σε ΠΕΔΥ και αυτό θα αφορά και γιατρούς και λοιπό προσωπικό. Η παράταση αυτή θα είναι μέχρι 30 Σεπτεμβρίου.

Με αυτόν τον τρόπο και μαζί με τις δέσμες προσλήψεων μόνιμου προσωπικού που προωθούμε πιστεύουμε ότι δημιουργούμε συνθήκες ευστάθειας στο σύστημα. Ξέρετε πολύ καλά ότι έχει προκηρυχθεί από το ΑΣΕΠ ο διαγωνισμός για τις περίπου χίλιες θέσεις και έχουμε τη διαβεβαίωση ότι μέχρι το τέλος του χρόνου θα έχουμε τα πρώτα αποτελέσματα και άρα αρχές του 2016 θα μπορούν αυτοί οι άνθρωποι να διοριστούν και να καλύψουν επείγουσες ανάγκες στα νοσοκομεία. Προφανώς είναι ανεπαρκείς αυτές οι θέσεις. Θα υπάρξει, όμως, και δεύτερη δέσμη από περίπου δυόμισι χιλιάδες, πάλι μόνιμο προσωπικό -ελπίζουμε ότι μέσα στον Φλεβάρη θα είμαστε σε θέση να τις προκηρύξουμε- με την επίσης προσπάθεια σε συνεννόηση με το ΑΣΕΠ να επιταχυνθεί η διαδικασία και αυτοί οι άνθρωποι να μπορούν μέσα στο πρώτο εξάμηνο να καλύψουν επιπλέον κενά.

Αυτό θα είναι και πρακτικά πιο εύκολο, διότι από την πρώτη προκήρυξη θα υπάρξει αυτή η δεξαμενή αιτήσεων με βάση την οποία θα υπάρξουν κυλιόμενοι πίνακες επιτυχόντων και θα μπορούν γρήγορα να διοριστούν στην επόμενη φάση.

Θεωρώ ότι με αυτόν τον τρόπο δίνουμε ένα σήμα ότι η πορεία αποδιοργάνωσης του συστήματος σταματά. Ήδη ξέρετε πολύ καλά ότι καταφέραμε να αυξήσουμε κατά 150 εκατομμύρια ευρώ σε μια δύσκολη δημοσιονομικά χρονιά το όριο δαπανών στα νοσοκομεία και αυτό έδωσε μία ένεση χρηματοδοτική και διευκόλυνε τον εφοδιασμό τους, τους τελευταίους μήνες του 2015. Πιστεύουμε ότι θα είμαστε σε θέση όταν θα συζητηθεί ο προϋπολογισμός να παρουσιάσουμε μια ακόμα πιο αισθητή αναβάθμιση της χρηματοδότησης του συστήματος για το 2016. Και θεωρώ ότι το 2016 όντως θα είναι μια χρονιά σταθεροποίησης λειτουργικής, χρηματοδοτικής και διοικητικής και σταδιακής αναβάθμισης του συστήματος.

Πιστεύω ότι αυτή η χρονιά που ήταν όντως δύσκολη, είχε πάρα πολλά κενά, πολλές ανάγκες ακάλυπτες θα είναι παρελθόν και θα δώσουμε την προτεραιότητα που χρειάζεται σε αυτόν τον ευαίσθητο τομέα, στον τομέα της δημόσιας περίθαλψης, που και για την Κυβέρνηση είναι ένα μεγάλο στοίχημα να αναβαθμιστεί, να αναδιοργανωθεί, να ξεπεράσει τις παθογένειες και τις στρεβλώσεις του παρελθόντος και να δώσει στην κοινωνία την ασφάλεια ότι την ώρα της ανάγκης, την ώρα της αρρώστιας κάθε άνθρωπος σε αυτήν τη χώρα, ανεξάρτητα από το αν είναι εργαζόμενος ή άνεργος, ανεξάρτητα από τα αν είναι ασφαλισμένος ή ανασφάλιστος, ανεξάρτητα από το αν είναι πλούσιος ή φτωχός μπορεί να έχει αξιόπιστη ιατροφαρμακευτική περίθαλψη.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Υγείας τον κ. Ξανθό.

Ο κ. Λαμπρούλης έχει τον λόγο για να δευτερολογήσει.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Άκουσα με προσοχή τον κύριο Υπουργό και βεβαίως είναι γνωστές οι εξαγγελίες και η τροπολογία που παράτεινε τις συμβάσεις του ήδη υπηρετούντος υγειονομικού προσωπικού. Ακόμα και αν λάβουμε υπ’ όψιν του Φεβρουαρίου, όπως αναφέρατε, τις δυόμισι χιλιάδες θέσεις που είπατε ότι θα δρομολογηθούν μαζί με τις χίλιες, που ειρήσθω εν παρόδω, είναι από τις προηγούμενες κυβερνήσεις -εδώ και πέντε-έξι χρόνια οι εννιακόσιες τόσες, κοντά χίλιες θέσεις, που περιμένουμε να διορισθούν- δυόμισι χιλιάδες και χίλιες, τρεισήμισι χιλιάδες -να το βάλουμε έτσι- στο σύνολο του προσωπικού. Αλλά εδώ λείπουν είκοσι έξι και πλέον χιλιάδες.

Στα νοσοκομεία αυτήν τη στιγμή, την εικόνα την ξέρετε, όπως την ξέρει και ο κάθε Έλληνας ο οποίος προστρέχει για υπηρεσίες υγείας στις κρατικές μονάδες και όχι μόνο στα νοσοκομεία, αλλά και στα κέντρα υγείας κ.λπ.. Υπάρχουν κρεβάτια σε μονάδες εντατικής θεραπείας που είναι κλειστά λόγω έλλειψης προσωπικού. Δεν εννοώ από το υφιστάμενο προσωπικό, μέσω ΚΕΕΛΠΝΟ ή το επικουρικό. Τι θα γίνουν αυτά; Ένα παράδειγμα σας λέω. Κλείνουν τμήματα στα νοσοκομεία και έχουν κλείσει αρκετά, διότι δεν έχουν προσωπικό.

Θα μου πείτε μπορεί να υπάρχει ιεράρχηση, αλλά δείτε τώρα. Τρεις χιλιάδες -αν δεν κάνω λάθος περίπου αυτός είναι ο αριθμός- θα συνταξιοδοτηθούν έως το τέλος του ’15, το πρώτο τρίμηνο του ’16. Άρα, «ίσα βάρκα-ίσα γιαλό», να το πω έτσι. Δηλαδή μέσα στο ’16, είναι ζήτημα αν οι δυόμισι χιλιάδες ή οι χίλιες ενδεχομένως προσλήψεις μπορούν να καλύψουν αυτές τις ανάγκες που θα προκύψουν μόνο και μόνο από τη συνταξιοδότηση, όχι αυτές οι οποίες τόσα χρόνια βεβαίως σωρευτικά έχουν φτάσει τον αριθμό αυτόν των είκοσι έξι και πλέον χιλιάδων.

Δεν έχουμε καμμία αυταπάτη. Εμείς λέμε ότι θα πρέπει να γίνει κατανοητό ότι πίσω από όλα αυτά τα προβλήματα και σε ό,τι αφορά τα κονδύλια, την κρατική χρηματοδότηση, τις ελλείψεις σε προσωπικό, τις ελλείψεις σε υλικά, αναλώσιμα, ιατροτεχνολογικό εξοπλισμό των νοσοκομείων, των κρατικών μονάδων υγείας στο σύνολό τους, υπάρχει συγκεκριμένη αιτία. Μια συγκεκριμένη πολιτική που ξεδιπλώνεται χρόνια τώρα και από τις προηγούμενες κυβερνήσεις και από την παρούσα Κυβέρνηση και υλοποιείται, που λέει τι; Περικοπή στο όνομα των δημοσιονομικών αναγκών, περικοπή των κρατικών δαπανών, περιστολή των όποιων κοινωνικών δαπανών, αν το εστιάσουμε μόνο στην υγεία και βεβαίως μείωση και συγκράτηση ποιου; Του εργατικού κόστους. Και βεβαίως αυτό έχει να κάνει με τι; Με το δρόμο ανάπτυξης που ακολουθείται στη χώρα μας όλα τα τελευταία χρόνια και μπροστά στην κρίση, αλλά και την όποια προοπτική ανάκαμψης μετά την κρίση, που θέλει τι; Την ενίσχυση της ανταγωνιστικότητας της καπιταλιστικής οικονομίας, η οποία για να ανακάμψει έχει ως προϋπόθεση και στον τομέα της υγείας την περιστολή κρατικών δαπανών, προσωπικού κ.λπ..

Άρα, στην πράξη αυτό μεταφράζεται, όχι μόνο με τη μείωση ή, αν θέλετε, την καθήλωση των υγειονομικών μισθών αλλά και με τη συνέχιση του καθεστώτος των τεράστιων ελλείψεων των μονάδων υγείας σε μόνιμο προσωπικό, την εντατικοποίηση των συνθηκών εργασίας με ό,τι αυτό έχει ως αποτέλεσμα για τους ίδιους τους εργαζόμενους, αλλά και πολύ περισσότερο για τους ασθενείς. Και ακριβώς επειδή πρέπει να υπηρετηθεί -και αυτό είναι επιλογή και της παρούσας Κυβέρνησης- αυτός ο δρόμος ανάπτυξης και οι προσλήψεις θα κινούνται στα όρια του σημερινού ανεπαρκέστατου αριθμού και θα διευρύνεται ταυτόχρονα το καθεστώς των ελαστικών σχέσεων εργασίας.

Με συγχωρείτε πάρα πολύ, πλέον ούτε καν το 50% δεν είναι προσωπικό με μόνιμη και σταθερή εργασία στα νοσοκομεία στο σύνολό τους. Καλύπτεται από επικουρικούς -ή τέλος πάντων να το βάλουμε με το γενικότερο όρο- από κάθε είδους ελαστικές μορφές εργασίας και με πρακτικάριους και με μαθητεία και με μπλοκάκι κ.λπ..

Έτσι λοιπόν, δείτε τώρα πώς η Κυβέρνηση και το κράτος γενικότερα απεμπολεί ακόμη και αυτή του την υποχρέωση, με αποτέλεσμα να χρεώνει τη μισθοδοσία, το κόστος δηλαδή εργασίας των όποιων εργαζομένων που προσλαμβάνονται –αν θέλετε- με αυτού του τύπου τις εργασιακές σχέσεις, στα ίδια τα νοσοκομεία, στα οποία διατηρείτε το καθεστώς της αυτοτελούς λειτουργίας. Άρα τι; Θα πληρώνονται με ιδίους πόρους, πράγμα που σημαίνει από τα ασφαλιστικά ταμεία, εφόσον μειώνονται σταδιακά –και εδώ διαφαίνεται μέσα από το τρίτο μνημόνιο η περικοπή των κρατικών δαπανών για την υγεία, τουλάχιστον μέχρι το 2018- με αποτέλεσμα τα νοσοκομεία να αναγκάζονται, είτε να τα παίρνουν από τους ασθενείς είτε από τα ταμεία, προκειμένου να προσλαμβάνουν, δηλαδή τα ίδια τα νοσοκομεία θα πληρώνουν. Αν δεν έχουν όμως έσοδα, εάν δεν έχουν να πληρώσουν, δεν θα προσλαμβάνουν και άρα δεν θα παρέχουν υπηρεσίες, θα κλείνουν τμήματα και η αλυσίδα συνεχίζεται.

Τελειώνω με αυτό, κύριε Πρόεδρε και ευχαριστώ για την ανοχή σας.

Αυτήν την πολιτική πρέπει ο λαός μας –οι εργαζόμενοι, οι υγειονομικοί- να την καταδικάσει στο σύνολό της και να οργανώσει την πάλη του, τις διεκδικήσεις τους για την ανατροπή αυτής της πολιτικής.

Ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Λαμπρούλη από το Κομμουνιστικό Κόμμα Ελλάδας.

Τον λόγο έχει ο Υπουργός Υγείας κ. Ανδρέας Ξανθός για τη δευτερολογία του για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Ευχαριστώ, κύριε Πρόεδρε.

Αυτή τη συζήτηση την έχουμε κάνει πάρα πολλές φορές, κύριε Λαμπρούλη. Πραγματικά, νομίζω ότι πέρα από τη γενική πολιτική αντιπαράθεση, υπάρχει και μία πολύ συγκεκριμένη πραγματικότητα σήμερα υγειονομική στη χώρα μας, την οποία οφείλουμε εμείς τουλάχιστον ως Κυβέρνηση να την αντιμετωπίζουμε με όρους ρεαλισμού.

Τα κενά είναι τεράστια. Το να καλυφθούν αυτά τα κενά γρήγορα και αυτόματα με προσλήψεις μόνιμου προσωπικού νομίζω πως καταλαβαίνετε ότι αυτό δεν μπορεί να γίνει σε σύντομο χρονικό διάστημα.

Αυτό που προωθούμε είναι μία παρέμβαση ενίσχυσης του συστήματος με μόνιμο προσωπικό για πρώτη φορά μετά από έξι χρόνια. Αυτό είναι ένα πολιτικό σήμα ότι είναι προτεραιότητα για εμάς η δημόσια περίθαλψη και ότι δεν συμβιβαζόμαστε με την εικόνα της αποδιοργάνωσης και της αποστελέχωσης των δημόσιων δομών. Παράλληλα, όμως, αξιοποιούμε όλες τις διαθέσιμες μορφές εργασιακών σχέσεων, ακριβώς για να ενισχύσουμε την ευστάθεια του συστήματος και να κερδίσουμε πολύτιμο χρόνο, διότι ξέρετε πολύ καλά ότι οι προσλήψεις μόνιμου προσωπικού, ειδικά των γιατρών, καθυστερούν πάρα πολύ.

Για τον λόγο αυτό, αξιοποιούμε και το επικουρικό προσωπικό και τα μπλοκάκια και τις πεντάμηνες συμβάσεις και οποιαδήποτε νόμιμη εργασιακή σχέση, για να βοηθήσουμε ένα σύστημα που είναι σε διακινδύνευση και για να καλύψουμε ανάγκες ανθρώπων που σήμερα είναι εκτός πρόσβασης στη δημόσια περίθαλψη.

Θα περάσουμε στο πρώτο νομοσχέδιο την καθολική κάλυψη και των ανασφάλιστων ανθρώπων. Άρα θα ενισχύσουμε την πρόσβαση των πολιτών στα δημόσια νοσοκομεία και για τον λόγο αυτό θέλουμε να τα στηρίξουμε από άποψη στελέχωσης και χρηματοδότησης.

Έχουμε αυξήσει το όριο δαπανών από φέτος, επίσης για πρώτη φορά μετά από μία πενταετία περικοπών και λιτότητας. Αυτό είναι, επίσης, ένα σήμα για την προτεραιότητα αυτού του τομέα στο πλαίσιο της κυβερνητικής πολιτικής. Πιστεύουμε ότι το όριο δαπανών θα είναι αυξημένο ακόμη περισσότερο στον προϋπολογισμό του 2016. Άρα δεν υπάρχει αυτό το οποίο λέτε «οροφή δαπανών» ούτε είναι μνημονιακή υποχρέωση αυτό. Υπάρχει οροφή δαπανών για τις εξωνοσοκομειακές δαπάνες μέχρι το 2018.

Η προτεραιότητα για εμάς είναι η δημόσια περίθαλψη. Είμαστε άνθρωποι της δημόσιας περίθαλψης, αγαπητέ συνάδελφε, και την έχουμε υπηρετήσει για χρόνια. Ξέρουμε πολύ καλά από πρώτο χέρι τι σημαίνει να παλεύεις στο επείγον, να αγωνίζεσαι στα τμήματα επειγόντων περιστατικών, να προσφέρεις αξιόπιστη φροντίδα, να καλύπτεις βάρδιες σε υποστελεχωμένα τμήματα.

Νομίζουμε ότι με τις παρεμβάσεις αυτές, με την ενίσχυση και την επιτάχυνση της κάλυψης επικουρικών ιατρών αυτήν την περίοδο –ξέρετε ότι υπάρχουν πεντακόσια πενήντα αιτήματα, ήδη έχουμε υπογράψει πάνω από εκατόν είκοσι διορισμούς τις προηγούμενες ημέρες- ενισχύουμε συνεχώς αυτήν την προσπάθεια να καλυφθούν τα κενά.

Σήμερα υπογράψαμε τη δυνατότητα να εξειδικευτούν ογδόντα έξι ιατροί στις μονάδες εντατικής θεραπείας. Αυτό θα είναι επίσης μία ένεση στελέχωσης στις υπολειτουργούσες σήμερα και υποστελεχωμένες μονάδες εντατικής θεραπείας. Πιστεύω ότι συνδυαστικά όλες αυτές οι παρεμβάσεις δημιουργούν μια προσδοκία καλύτερης και αναβαθμισμένης περίθαλψης στην επόμενη περίοδο.

Κεντρική πολιτική κατεύθυνση της Κυβέρνησης σε αυτόν τον προϋπολογισμό που θα έρθει σύντομα στη Βουλή είναι να υπάρξει δημοσιονομικός χώρος για κοινωνική πολιτική, για να στηρίξουμε και τη δημόσια περίθαλψη και το κράτος πρόνοιας στην πατρίδα μας.

Αυτό είναι το πολιτικό στίγμα αυτής της Κυβέρνησης και νομίζουμε ότι με αυτόν τον τρόπο απαντάμε στις ανάγκες μιας κοινωνίας που βρίσκεται σε παρατεταμένη οικονομική και κοινωνική κρίση.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Υγείας κ. Ξανθό.

Κύριε Κόκκαλη, ξέρω το αίτημά σας, αλλά δεν έχει έρθει ο Αναπληρωτής Υπουργός. Άρα θα προχωρήσουμε…

**ΑΝΔΡΕΑΣ ΞΑΝΘΟΣ (Υπουργός Υγείας):** Θα απαντήσω εγώ.

**ΠΡΟΕΔΡΕΥΩΝ (Αναστάσιος Κουράκης):** Θα απαντήσετε εσείς, κύριε Υπουργέ; Πάρα πολύ ωραία. Τότε, επειδή υπεβλήθη ένα αίτημα από τον Βουλευτή Λάρισας των Ανεξαρτήτων Ελλήνων, να προηγηθεί η επίκαιρη ερώτησή του με την κατανόηση του Σώματος.

Προχωρούμε, λοιπόν, στην έκτη με αριθμό 117/10-11-2015 επίκαιρη ερώτηση δεύτερου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Υγείας, σχετικά με την έλλειψη στεφανιογράφου στο Γενικό Πανεπιστημιακό Νοσοκομείο Λάρισας.

Στην επίκαιρη ερώτηση θα απαντήσει ο Υπουργός κ. Ανδρέας Ξανθός.

Κύριε Κόκκαλη, έχετε τον λόγο για δύο λεπτά, για να αναπτύξετε την επίκαιρη ερώτησή σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, όπως πολύ καλά γνωρίζετε, το Γενικό Πανεπιστημιακό Νοσοκομείο Λάρισας εξυπηρετεί χιλιάδες ασθενείς και από τη Θεσσαλία και τα περίχωρα. Αναμένεται η εγκατάσταση ενός στεφανιογράφου στην καρδιολογική κλινική του νοσοκομείου. Ταλαιπωρούνται χιλιάδες ασθενείς, απευθυνόμενοι σε νοσοκομεία είτε Αθηνών ή Θεσσαλονίκης.

Η αιτία της καθυστέρησης είναι καθαρά γραφειοκρατική, λόγω της μη νόμιμης συγκρότησης του διοικητικού συμβουλίου του νοσοκομείου. Κατά την άποψή μου, η καθυστέρηση αυτή είναι τραγική.

Ερωτάσθε: Τι ενέργειες σκοπεύετε να κάνετε, προκειμένου να ξεπεραστούν όλα τα γραφειοκρατικά εμπόδια, που έχουν να κάνουν με την άμεση και έγκαιρη εγκατάσταση του στεφανιογράφου στην καρδιολογική κλινική του νοσοκομείου;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο κ. Ανδρέας Ξανθός, Υπουργός Υγείας.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, σε μεγάλο βαθμό η ουσία του ερωτήματος έχει απαντηθεί από την προηγούμενη βδομάδα σε μία αντίστοιχη συζήτηση που διημείφθη εδώ στην Αίθουσα μεταξύ του συντοπίτη σας Βουλευτή κ. Μπαργιώτα και του Αναπληρωτή Υπουργού. Απαντάω σήμερα, επειδή ο Αναπληρωτής είχε ένα κώλυμα.

Αυτό που θέλω να δηλώσω είναι το εξής, ότι με την τροπολογία που περάσαμε πριν από λίγες μέρες -ήδη έχει δημοσιευθεί σε ΦΕΚ ο ν.4342 στις 9-11-2015- νομιμοποιήσαμε τη σύνθεση και τη λειτουργία των διοικητικών συμβουλίων, όπου υπήρξε διοικητικό κενό για πάνω από τρεις μήνες, όπως προέβλεπε ο νόμος. Με αυτή την έννοια, έχει αποκατασταθεί το πρόβλημα που υπήρχε στη νόμιμη σύνθεση και λειτουργία του Διοικητικού Συμβουλίου του Πανεπιστημιακού Νοσοκομείου της Λάρισας.

Ήδη από ότι έχω ενημερωθεί από τον διοικητή της ΥΠΕ συνεδριάζει με συνεχώς αυξανόμενο ρυθμό για να αντιμετωπίσει τα εκκρεμή θέματα, τα οποία είχαν συσσωρευθεί την προηγούμενη περίοδο. Μου είπε ότι είναι η πέμπτη φορά σήμερα που συνεδρίασε μαζεμένα, με σκοπό να αντιμετωπίσει, μεταξύ άλλων, και αυτή την εκκρεμότητα που υπήρχε με το ΕΣΠΑ αλλά και την ολοκλήρωση της προμήθειας όχι μόνο του στεφανιογράφου, αλλά και άλλων μηχανημάτων που είναι απαραίτητα για την καλή λειτουργία του νοσοκομείου. Άρα θεωρώ ότι αυτό έχει προχωρήσει και έχει αποκατασταθεί αυτή η λειτουργία.

Πραγματικά, πιστεύω ότι ένα μεγάλο περιφερειακό νοσοκομείο, όπως το νοσοκομείο της Λάρισας θα έχει τη φροντίδα που χρειάζεται στο επόμενο διάστημα για να καλύψει τις αυξημένες ανάγκες μιας πολύ μεγάλης περιοχής που καλύπτει πληθυσμιακά σήμερα και να συνεχίσει να παρέχει αξιόπιστες και αναβαθμισμένες τριτοβάθμιες υπηρεσίες υγείας στους πολίτες των περιοχών σας.

Με την ευκαιρία αυτή, θέλω να πω ότι όντως φέτος ήταν μια χρονιά που υπήρξαν και κενά διοίκησης στο σύστημα, τα οποία μπορεί σε μεγάλο βαθμό να επηρέασαν αρνητικά στα γενικότερα λειτουργικά προβλήματα, τα οποία προϋπήρχαν.

Όμως πιστεύουμε ότι είμαστε στην τελική ευθεία για να επιλυθεί σε σταθερή βάση και αυτό το πρόβλημα. Συγκροτήθηκε η Επιτροπή Αξιολόγησης του Υπουργείου. Έχουμε τις εισηγήσεις των διοικήσεων των ΥΠΕ για τους εν ενεργεία διοικητές και υποδιοικητές των νοσοκομείων. Η Επιτροπή Αξιολόγησης θα τους καλέσει και θα πάρει προσωπική συνέντευξη από τον καθένα από αυτούς. Θα αξιολογήσει τις εκθέσεις που έχουν υποβληθεί από τις ΥΠΕ και θα εισηγηθεί στην πολιτική ηγεσία του Υπουργείου ποιοι από αυτούς μπορούν να παραμείνουν στις θέσεις τους, διότι θα κριθούν επαρκείς και συνεργάσιμοι και άνθρωποι που ανταποκρίθηκαν στις ανάγκες των δημόσιων νοσοκομείων αυτή την περίοδο και ποιοι από αυτούς θα χρειαστεί να αντικατασταθούν.

Στη συνέχεια, θα υπάρξει πρόσκληση ενδιαφέροντος με συγκεκριμένα κριτήρια και θα ζητήσουμε άνθρωποι που έχουν τη δυνατότητα και τα βιογραφικά και τις γνώσεις να διοικήσουν το σύστημα να καταθέσουν τη διαθεσιμότητά τους. Θα αξιολογηθούν από αυτή την Επιτροπή Αξιολόγησης που προβλέπει ο νόμος και επίσης με πολύ διαφανή και αξιοκρατικό τρόπο, η πολιτική ηγεσία του Υπουργείου θα κάνει τις τελικές επιλογές.

Ταυτόχρονα, αυτή την περίοδο, προωθούμε την αντικατάσταση των διορισμένων μελών των ΔΣ, όπως προβλέπει ο νόμος και πιστεύω ότι μέσα στους επόμενους δύο έως τρεις μήνες το πολύ θα έχει ομαλοποιηθεί πλήρως η διοίκηση του συστήματος και θα μπορούν και οι εργαζόμενοι στο σύστημα αλλά και οι πολίτες να αισθάνονται ότι μπορούν αυτές οι κρίσιμες υπηρεσίες να διοικούνται με τον πιο ορθολογικό τρόπο και οι λιγοστοί ανθρώπινοι και υλικοί πόροι που έχει αυτή την περίοδο η πατρίδα μας να κατανέμονται με δίκαιο τρόπο, με βάση τις ανάγκες των νοσοκομείων και με βάση τα πραγματικά κενά που υπάρχουν, τα οποία -όπως ξέρουμε- ιδιαίτερα στην επαρχία είναι πάρα πολλά.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Έχουμε να παλέψουμε με τις παθογένειες πολλών ετών στη δημόσια διοίκηση. Ό,τι δεν έχει γίνει εδώ και σαράντα χρόνια πρέπει να γίνει τώρα.

Τιμώ το έργο σας. Όμως, παρ’ όλο που δεν είμαι γιατρός, γνωρίζω ότι ο στεφανιογράφος είναι ένα μηχάνημα το οποίο έχει τη δυνατότητα να διαγνώσει σοβαρότατα προβλήματα υγείας. Επειδή είμαι δικηγόρος, θα πω κάτι για όλη τη δημόσια διοίκηση και εν προκειμένω αυτούς που αφορά το συγκεκριμένο θέμα: Υπάρχει ο όρος «αιτιώδης συνάφεια» μεταξύ του γεγονότος και της ζημίας. Πρέπει σε αυτή τη χώρα επιτέλους ο καθένας να κάνει σωστά τη δουλειά του έγκαιρα και, εάν δεν μπορεί, να δίνει εξηγήσεις.

Εάν ένας κάτοικος σε κάποιο χωριό στην Ελασσόνα υποστεί κάποιο σοβαρότατο πρόβλημα υγείας, το οποίο μόνο ο στεφανιογράφος μπορεί να το διαπιστώσει, τότε πιθανότατα να υπάρχει αιτιώδης σχέση με τη ζημία που ήθελε υποστεί. Μακάρι –χτυπάω ξύλο- η ζημία αυτή να μην είναι ανεπανόρθωτη. Έπρεπε χθες να ήταν ο στεφανιογράφος στην καρδιολογική κλινική, διότι δεν θα προλάβει αυτός ο άνθρωπος να πάει στη Θεσσαλονίκη ή να έρθει εδώ, στην Αθήνα, ώστε να μπει άμεσα σε χειρουργείο.

Ο λόγος είναι η γραφειοκρατία που μας ταλαιπωρεί τόσα χρόνια. Πρέπει επιτέλους να τους τρέξετε, κύριε Υπουργέ. Το έργο σας είναι ήδη γνωστό, αλλά έχουμε να κάνουμε με το αγαθό της υγείας. Και σε αυτά τα πράγματα θέλω να είμαστε ιδιαίτερα προσεκτικοί.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο Υπουργός κ. Ανδρέας Ξανθός.

**ΑΝΔΡΕΑΣ ΞΑΝΘΟΣ (Υπουργός Υγείας):** Θα ήθελα να κάνω μόνο ένα πολύ σύντομο σχόλιο. Συμφωνώ με τις επισημάνσεις αυτές. Προφανώς δεν μπορεί κανείς να συμβιβάζεται με αυτήν την εικόνα των τεράστιων καθυστερήσεων που υπάρχουν στη διεκπεραίωση αλλαγών και αναβαθμίσεων που έχουν ανάγκη και οι υποδομές και ο εξοπλισμός στα δημόσια νοσοκομεία, στο όνομα της γραφειοκρατίας.

Ξέρετε πολύ καλά ότι και η χρηματοδότηση αυτών των έργων από το ΕΣΠΑ είχε και εξακολουθεί να έχει πάρα πολλά προβλήματα. Υπήρξαν και εκεί καθυστερήσεις. Υπήρξαν έργα τα οποία δεν είχαν σχεδιαστεί καλά. Δεν μπόρεσαν να ωριμάσουν οι μελέτες και φτάσαμε στο τέλος του ΕΣΠΑ και αρκετά από αυτά -μιλάω συνολικά για όλη τη χώρα- έχουν απενταχθεί.

Η προσπάθεια που κάναμε εμείς σε συνεννόηση και με το αντίστοιχο Υπουργείο ήταν στον χώρο της υγείας: Όλα τα έργα τα οποία αφορούσαν κρίσιμες υποδομές του συστήματος και εξοπλισμό να προχωρήσουν και, ακόμα και στην περίπτωση που κάποια από αυτά για λόγους χρόνου δεν κατάφεραν να αποπληρωθούν και να παραδοθούν μέχρι τις 31 Δεκεμβρίου, να υπάρξει μία δυνατότητα γέφυρας στο επόμενο πρόγραμμα, έτσι ώστε πολύ σύντομα να αποπερατωθούν.

Όμως, νομίζω ότι -πέρα από αυτές τις ανάγκες που έχουν σχέση με τις υποδομές και τον εξοπλισμό του συστήματος- μεγάλη πρόκληση για το σύστημα πλέον είναι να επενδύσει στο ανθρώπινο δυναμικό. Θεωρώ ότι έχουν γίνει αρκετές επενδύσεις σε εξοπλισμό. Χρειάζονται πολλά νοσοκομεία, αναβάθμιση σε αυτό το επίπεδο και πρέπει να βάλουμε μία προτεραιότητα σε αυτά, ιδιαίτερα νοσοκομεία αναβαθμισμένα, τριτοβάθμια, πανεπιστημιακά νοσοκομεία που προφανώς πρέπει να διαθέτουν τέτοιου τύπου τμήματα κρίσιμης σημασίας για την αντιμετώπιση του επείγοντος καρδιολογικού προβλήματος.

Πιστεύω ότι η επένδυση πραγματικά και η μεγάλη πρόκληση πρέπει να είναι στο πώς θα ενισχύσουμε με ανθρώπινο δυναμικό το σύστημα και να ξεπεράσουμε το γνωστό φαινόμενο να υπάρχουν ετοιμοπαράδοτα τμήματα πλήρως εξοπλισμένα, τα οποία αδυνατούν να λειτουργήσουν, επειδή δεν είχε γίνει ποτέ ένας σοβαρός σχεδιασμός προσλήψεων εξειδικευμένου ιατρικού και παραϊατρικού προσωπικού.

Αυτό είναι για μας το μεγάλο στοίχημα αυτήν την περίοδο, να προγραμματίσουμε τις προσλήψεις, όπου αναφέρθηκα και προηγουμένως, με έναν τέτοιο τρόπο, ώστε να υπάρξει μία στοχευμένη ενίσχυση τέτοιων τμημάτων, τμημάτων επεμβατικών, που έχουν σχέση με τον καρδιολογικό τομέα, ογκολογικών τμημάτων, μονάδων εντατικής θεραπείας, μονάδων τεχνητού νεφρού, μονάδων ακτινοθεραπευτικών και για ενήλικες, ιδιαίτερα εκεί που υπάρχουν τεράστιες λίστες αναμονής.

Πιστεύω, λοιπόν, ότι με αυτόν τον τρόπο μπορούμε να ενισχύσουμε λειτουργίες του συστήματος που είναι πάρα πολύ ζωτικής σημασίας για την ποιότητα της περίθαλψης. Αυτό θα προσπαθήσουμε να κάνουμε στο επόμενο διάστημα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Υγείας κ. Ανδρέα Ξανθό.

Προχωρούμε στην έκτη με αριθμό 116/10-11-2015 επίκαιρη ερώτηση πρώτου κύκλου του Βουλευτή Αχαΐας των Ανεξαρτήτων Ελλήνων κ. Νικολάου Νικολόπουλου προς τον Υπουργό Παιδείας, Έρευνας και Θρησκευμάτων σχετικά με την αυτοδυναμία του Ελληνικού Ανοικτού Πανεπιστημίου.

Στην επίκαιρη ερώτηση θα απαντήσει η Αναπληρώτρια Υπουργός κ. Αθανασία Αναγνωστοπούλου.

Κύριε Νικολόπουλε, έχετε τον λόγο για δύο λεπτά, για να αναπτύξετε την επίκαιρη ερώτησή σας.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Σας ευχαριστώ, κύριε Πρόεδρε.

Θα φανεί αν είναι ευτυχής η συγκυρία δύο Αχαιοί, μία στα κυβερνητικά έδρανα και ο έτερος εδώ στα κοινοβουλευτικά έδρανα, να έχουν ενώπιόν τους ένα ζήτημα, κυρία Υπουργέ, που είμαι σίγουρος -γιατί έχω παρακολουθήσει τις δηλώσεις σας- ότι δεν θα μας πείτε ότι είναι θέμα σχεδιασμού -όπως ακούσαμε λίγο πριν- και ότι θα δώσετε ξεκάθαρη απάντηση, εκείνη την απάντηση που δεν έδωσαν πολλοί προηγούμενοι από εσάς.

Είκοσι χρόνια, κύριε Πρόεδρε, το Ελληνικό Ανοικτό Πανεπιστήμιο έχει κατακτήσει πραγματικά –το ξέρουν οι πάντες εντός και εκτός της Ελλάδος- μία περίοπτη θέση στο επιστημονικό στερέωμα. Το ενδιαφέρον των φοιτητών είναι πολλαπλάσιο από τις δυνατότητες που έχει και γι’ αυτό, όπως ξέρετε, μέχρι και τώρα πολλοί προσέρχονται ώστε να μπουν στην κληρωτίδα για να παρακολουθήσουν τα μαθήματά τους. Και όμως σε αυτά τα είκοσι χρόνια δεν κατάφερε ακόμα να εφαρμοστεί η ισχύουσα νομοθεσία, που προβλέπει την αυτοδυναμία του ιδρύματος και καταχρηστικά μέχρι σήμερα δεν εφαρμόζεται.

Κοιτώντας σήμερα τις ερωτήσεις, κυρία Υπουργέ, που έχω κάνει σε όλα αυτά τα είκοσι χρόνια σε όλους τους Υπουργούς, τους Πρωθυπουργούς, βλέπω ότι «ήμουν νιος και γέρασα» και σε αυτήν εδώ την Αίθουσα. Ήμουν ακόμα Βουλευτής της Νέας Δημοκρατίας και τους έλεγα «γιατί έχουμε διοικήσεις-φάντασμα, διοικήσεις όπου δεν ερχόντουσαν, διοικήσεις που είχαν παραιτηθεί και δεν αντικαθίσταντο;».

Επιτέλους, ξέρετε με τον γοργό ρυθμό -ειρωνικά το λέω, δυστυχώς- αντικαταστάθηκε και επιτέλους διορίστηκε μια διοίκηση, που της ευχόμαστε όλοι να έχει επιτυχίες στο δύσκολο έργο που έχει αναλάβει. Άλλωστε αποτελείται από σοβαρά πρόσωπα και φαίνεται από τα πρώτα βήματα ότι μάλλον καλά θα πάει.

Όμως, κυρία Υπουργέ, θα θέλαμε σήμερα και με βάση, όπως ξέρετε -είμαι σίγουρος- την τελευταία απόφαση της συνέλευσης του διδακτικού και ερευνητικού προσωπικού, ρητά και κατηγορηματικά να δεσμευθείτε για το πότε θα ξεκινήσει. Δεν συζητώ για το εάν θα πρέπει να γίνει. Φαντάζομαι ότι παραβιάζω ανοικτές θύρες, γι’ αυτό και λέω: Ας ακούσουμε ημερομηνίες. Μην ακούσουμε πια για σχεδιασμούς, μη μοιάζει η δικιά σας η απάντηση με την απάντηση των προηγουμένων. Πότε επιτέλους θα αρχίσει η διαδικασία εκλογής του πρύτανη, του συμβουλίου και του συμβουλίου αυτού του ανώτατου εκπαιδευτικού ιδρύματος, η συγκρότηση της συγκλήτου;

Εν πάση περιπτώσει, είναι δυνατόν -θα θέλαμε να ακούσουμε το σχόλιό σας- η δημόσια διοίκηση να μπορεί να αναστέλλει, να παγώνει έναν νόμο, όταν μάλιστα αυτός ο νόμος στηρίζεται σε μια θεμελιώδη συνταγματική αρχή, που, όπως ξέρετε, θέλει τα ανώτατα εκπαιδευτικά ιδρύματα να έχουν πλήρη αυτοδιοίκηση;

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Νικολόπουλο.

Τον λόγο έχει η κ. Αθανασία Αναγνωστοπούλου, Αναπληρώτρια Υπουργός Παιδείας, Έρευνας και Θρησκευμάτων για τρία λεπτά.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Αγαπητέ συνάδελφε και συντοπίτη, χαίρομαι για το ενδιαφέρον που δείχνετε για το Ελληνικό Ανοικτό Πανεπιστήμιο και το έχουν δείξει και οι ερωτήσεις σας στο παρελθόν όχι μόνο στην παρούσα Κυβέρνηση.

Θέλω, λοιπόν, να σας διαβεβαιώσω ότι και το ενδιαφέρον το δικό μας, της πολιτικής ηγεσίας του Υπουργείου, όπως και της σημερινής διοικούσας, είναι εξίσου έντονο. Συμφωνούμε απολύτως και είναι αρχή άλλωστε μιας κυβέρνησης, όπως η δική μας, ότι τα πανεπιστήμια, κι αυτό το πανεπιστήμιο, πρέπει να έχουν αυτοδυναμία. Όμως, και επειδή έχω συζητήσει πάρα πολύ και με το προσωπικό του Ανοικτού Πανεπιστημίου, πρέπει να γίνουν κάποια βήματα τα οποία θα κατοχυρώσουν αυτή την αυτοδυναμία.

Το πρώτο πρόβλημα που είχαμε να αντιμετωπίσουμε αναλαμβάνοντας ως πολιτική ηγεσία αλλά και η νέα διοικούσα επιτροπή ήταν το πρόβλημα των διοικητικών υπαλλήλων. Δεν υπάρχει μόνιμο διοικητικό προσωπικό στο ΕΑΠ. Επί είκοσι χρόνια. Φτάσαμε μέχρι σήμερα και ζητάει το ακαδημαϊκό προσωπικό την αυτονόμηση χωρίς να υπάρχει η πρώτη βασική προϋπόθεση, να έχει μελετηθεί η διοικητική λειτουργία του πανεπιστημίου και να έχει κατοχυρωθεί με ένα μόνιμο προσωπικό, με ένα οργανόγραμμα που να δείχνει τι προσωπικό χρειάζεται. Αυτό είναι το πρώτο.

Σας λέω τα βήματα που πρέπει να γίνουν για να εξασφαλιστεί η αυτοδυναμία, η οποία είναι άμεσα στις προθέσεις μας και της πολιτικής ηγεσίας και της διοικούσας.

Είχαμε, λοιπόν, να αντιμετωπίσουμε αυτό το μείζον πρόβλημα. Ξέρετε, κύριε Νικολόπουλε, ότι θα κατέρρεε το πανεπιστήμιο και η προηγούμενη διοικούσα δεν έκανε τίποτα για να προβλέψει ότι χρειάζεται μόνιμο διοικητικό προσωπικό ή να εξασφαλίσει το υπάρχον διοικητικό προσωπικό. Άρα είχαμε αυτό το μείζον πρόβλημα.

Δεύτερον, πρέπει να γίνουν τα απολύτως απαραίτητα θεσμικά βήματα, ούτως ώστε να φτάσουμε στην αυτονόμηση και αυτά τα θεσμικά βήματα θα προβλέψουμε, σε συνεργασία πάντα με το προσωπικό του ΕΑΠ.

Τρίτο και σημαντικό: Ένας εσωτερικός κανονισμός. Είναι δυνατόν ένα πανεπιστήμιο που λειτουργεί επί είκοσι χρόνια και θέλει να φτάσει στην αυτοδυναμία να μην έχει έναν εσωτερικό κανονισμό;

Αυτά δεν τα έχουμε ακόμη. Εμείς ξεκινάμε αμέσως αυτά τα βήματα, ξεκινώντας από το διοικητικό προσωπικό και ελπίζοντας πολύ γρήγορα να φτάσουμε στην αυτονόμηση του πανεπιστημίου, αφού όμως έχει θωρακισθεί με τέτοιον τρόπο.

Ξέρετε ότι μια διάταξη Υπουργού να αυτονομηθεί το πανεπιστήμιο δεν λέει απολύτως τίποτα, αν δεν υπάρχουν οι προϋποθέσεις αυτονόμησης. Αυτές θεωρούμε ότι σε εύλογο χρονικό διάστημα θα υπάρξουν. Είπαμε και με τα μέλη του συλλόγου των διδασκόντων, που ήρθαν και μιλήσαμε στο Υπουργείο, ότι πριν από τις γιορτές των Χριστουγέννων θα έχουμε μια συζήτηση, για να βάλουμε αυτό το χρονοδιάγραμμα μπροστά, για να λυθεί επιτέλους αυτό το μείζον θέμα.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Υπουργέ.

Ο κ. Νικόλαος Νικολόπουλος έχει τον λόγο για τη δευτερολογία του για τρία λεπτά.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Δεν έχω κανέναν λόγο να αμφισβητήσω τα όσα είπατε. Όμως, είμαι υποχρεωμένος να πω ότι στο περιεχόμενο της ερώτησης υπάρχει μία παράγραφος, που την πήρα ατόφια από την απόφασή τους, η οποία λέει ότι συντρέχουν όλες οι προϋποθέσεις.

Και δεν έχω λόγο να αντιδικήσω, όχι απλά γιατί μου είστε συμπαθής ή γιατί συμπορευόμαστε μόνο, αλλά γιατί δεν γνωρίζω για να σας πω ότι μάλλον εσείς κάνετε λάθος. Θα σας απαντήσουν, όμως, είναι βέβαιο. Με πληροφορούν ότι ήδη στην εκλογική μας περιφέρεια και στο Ανοικτό Πανεπιστήμιο και στα μέσα ενημέρωσης παρακολουθούν αυτήν τη συζήτηση. Άρα, εάν κάτι δεν είπατε ακριβές, θα κριθείτε εσείς. Δηλώνω ότι δεν ξέρω και θέλω να χαιρετίσω ότι όλα τούτα που είπατε θα είναι προφανώς αληθή, γιατί γνωρίζω ότι, όντως, είχατε επικοινωνία και επαφή διά ζώσης μαζί τους.

Θα ήθελα, όμως, στη δευτερολογία σας να μας πείτε το χρονοδιάγραμμα. Για παράδειγμα, όσον αφορά αυτούς τους δύσμοιρους εργαζόμενους, τους ομήρους –για να το πούμε με το όνομά του-, δεν ξέρω -τύχη αγαθή!-, ίσως τα «κακά» παιδιά αυτό το τίμημα να έχουν και όταν είσαι ενοχλητικός στην εξουσία, δεν μπορεί να έχεις μερτικό στα λάφυρα.

Σε αυτούς τους διακόσιους εγώ, κυρία Υπουργέ, δεν έχω κανέναν και καμμία, που να τους έβαλα διά της πλαγίας οδού. Όμως, δεν σας κρύβω ότι και εγώ έκανα ερωτήσεις, όπως ξέρετε, εδώ και είπα «είναι δυνατόν; Θα ξαναρχίσουμε το μικροκομματικό παιχνίδι; Μόνο για τις καθαρίστριες του Υπουργείου Οικονομικών υπάρχει θεός και κυβέρνηση; Δεν υπάρχει γι’ αυτούς;».

Αλλά επειδή γι’ αυτούς τους διακοσίους υπάρχει και μια απάντηση από τον πρόεδρο της διοικούσας επιτροπής, ο οποίος λέει, κύριε Πρόεδρε, ότι αυτοί θα μείνουν μέχρι τον Αύγουστο και μετά τον Αύγουστο θα δούμε με ποια μόρια, πώς θα προκηρύξουμε τις θέσεις, θα ήθελα να σας παρακαλέσω για το χρονοδιάγραμμα. Ξέρετε ότι είναι εργαζόμενοι που οι ίδιοι προφανώς δεν φταίνε σε τίποτα γιατί έμειναν όμηροι τόσα πολλά χρόνια.

Νομίζω, κυρία Υπουργέ, ότι θα πρέπει όντως, για τους λόγους που εσείς είπατε, για την αναγκαιότητά τους, για τη χρησιμότητά τους, αφού αξιολογηθούν –αν θέλετε να μπούμε και εμείς σε αυτό το τριπάκι μιας αντικειμενικής αξιολόγησης, όχι αξιολόγησης αλά Κυριάκο Μητσοτάκη, αξιολόγησης κανονικής, όχι «μαϊμού»- να τα πούμε, γιατί πολλοί –το ξέρετε και εσείς, κάτω στην Αχαΐα πολιτεύεστε- ανησυχούν μήπως ένα άλλο, από την άλλη πλευρά, μικροκομματικό ή μικροπολιτικό παιχνίδι πάει να στηθεί.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Είναι πάντως αδιανόητο –και σταματώ εδώ- να αμείβονται, κύριε Πρόεδρε, εργαζόμενοι ενός ελληνικού πανεπιστημίου, όπως ακούσατε και από την Υπουργό, με τρεις χιλιάδες φοιτητές και δύο χιλιάδες διδακτικό και υπόλοιπο προσωπικό, από τους πόρους του ΕΣΠΑ.

Και αν τώρα δεν το εξασφάλιζαν, να γιατί και εσείς εκπλαγήκατε όταν αναρωτηθήκατε γιατί σηκώθηκε αυτός ο θόρυβος, εφόσον θα μπορούσαν να είχαν δοθεί οι απαντήσεις εγκαίρως και, όντως, να μη δημιουργείται αυτή η ένταση, η αγωνία, αλλά –αν θέλετε- και η κακή ενημέρωση και πληροφόρηση στην κοινή γνώμη.

Αν μπορείτε, λοιπόν, να μας πείτε δυο λόγια παραπάνω. Εσείς το ανοίξατε –και καλώς κάνατε- το θέμα των εργαζομένων. Ευτυχώς, αυτά που μας είπατε σήμερα είναι τα ίδια με αυτά που είπατε και έξω από τη Βουλή. Και για το χρονοδιάγραμμα νομίζω ότι θα ήταν πολύ χρήσιμο, αν είχατε κάτι πιο συγκεκριμένο να μας πείτε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Νικολόπουλο.

Τον λόγο έχει για τη δευτερολογία της η Αναπληρώτρια Υπουργός Παιδείας, Έρευνας και Θρησκευμάτων κ. Αναγνωστοπούλου.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Για το θέμα των διοικητικών υπαλλήλων, κύριε Νικολόπουλε, έχω απαντήσει πάλι σε επίκαιρη ερώτηση στη Βουλή, αλλά μίλησα και με τους εργαζομένους στην Πάτρα, όπου πήγα σε συνέλευσή τους. Άρα τα ίδια θα πω. Άλλωστε έχουμε δεσμευτεί γι’ αυτά τα πράγματα.

Εξασφαλίσαμε –όχι πολύ εύκολα και μετά από πάρα πολλή σκέψη- με τον πρόεδρο της διοικούσας επιτροπής, τον κ. Καρδάση, μέχρι να τελειώσει η ακαδημαϊκή χρονιά να μην πειραχθεί κανένας διοικητικός υπάλληλος, ούτως ώστε να μην υπονομευθεί η λειτουργία του πανεπιστημίου. Είπαμε ότι χρειάζεται ένα οργανόγραμμα του πανεπιστημίου, για να δούμε ποιες είναι αυτές οι διοικητικές υπηρεσίες που πρέπει να καλυφθούν μόνιμα.

Θα κάνουμε, λοιπόν, νομοθετική ρύθμιση σε αυτό το διάστημα μέχρι τον Αύγουστο –εδώ θα είσαστε για να μας κρίνετε-, ούτως ώστε να καλύψουμε τις θέσεις του διοικητικού προσωπικού με μόνιμο τρόπο, δηλαδή να έχουν μια μόνιμη σχέση εργασίας, γιατί είναι αδιανόητο να εξαρτώνται από το ΕΣΠΑ. Και αυτό σας λέω ότι δεσμευόμαστε να το κάνουμε. Εδώ είμαστε.

Για το χρονοδιάγραμμα εγώ δεν μπορώ να πω αυτήν τη στιγμή ότι τον Μάρτιο θα έχουμε την αυτονόμηση του ΕΑΠ. Αυτό που είπα –και μακάρι να μας ακούν, γιατί λέω τα ίδια που είπα και στους ίδιους- είναι ότι θα κάνουμε αυτά τα θεσμικά βήματα που θα κατοχυρώσουν το πανεπιστήμιο. Πριν από τις γιορτές θα συναντηθώ με τους εργαζομένους και μαζί θα αποφασίσουμε και με τη διοικούσα επιτροπή το χρονοδιάγραμμα, για να τελειώσει αυτή η υπόθεση της αυτονόμησης.

Θέλω να πω, όμως, κύριε Νικολόπουλε, ένα πράγμα το οποίο αντιμετωπίζω στο Υπουργείο: Εγώ έχω ενάμιση μήνα στο Υπουργείο. Ξαφνικά, με πίεση έρχονται οι άνθρωποι, οι οποίοι έχουν βεβαίως δίκιο, για θέματα που εκκρεμούν εδώ και πάρα πολλά χρόνια και σου λένε «κάνε νόμο τώρα». Εάν δεν ενημερωθώ και εγώ, εάν δεν δω γιατί η νομική σύμβουλος…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Μας θεωρούν δικούς τους ανθρώπους.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ναι, βεβαίως. Και αυτή είναι η πρόθεση και με αυτήν την πρόθεση έγινε η νέα διοικούσα. Βεβαίως και το καταλαβαίνω. Να έχω, όμως, ένα εύλογο χρονικό διάστημα, για να ενημερωθώ. Γιατί, για παράδειγμα, η νομική σύμβουλος του ΕΑΠ είπε ότι η διάταξη της αυτονόμησης δεν μπορεί να γίνει; Γιατί οι υπηρεσίες του Υπουργείου Παιδείας λένε κάτι τέτοιο; Για να υπάρξει ένας νόμος και να λύνει οριστικά ένα πρόβλημα πρέπει να κάνει αυτά τα ενδιάμεσα βήματα.

Συζητήσαμε με κάποιους εκπροσώπους των εργαζομένων, που ήρθαν και σήμερα στο Υπουργείο, και συμφωνήσαμε σε κάποια βήματα. Όταν θα είμαστε έτοιμοι θα τα αναγγείλουμε και εδώ στη Βουλή.

**ΝΙΚΟΛΑΟΣ ΝΙΚΟΛΟΠΟΥΛΟΣ**: Κυρία Υπουργέ, οι διακόσιοι μετά τον Αύγουστο θα πάνε για το ταμείο ανεργίας;

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Όχι, όχι, κύριε Νικολόπουλε. Δεν πάνε για το ταμείο ανεργίας. Και γι’ αυτό συζητήσαμε. Είναι θέμα του πανεπιστημίου, αφού έχει επί τόσα χρόνια εκατόν εβδομήντα επτά εργαζόμενους, να έχει ένα τέτοιο οργανόγραμμα, που να καλύπτει αυτές τις θέσεις τους και μακάρι και παραπάνω.

**ΝΙΚΟΛΑΟΣ ΝΙΚΟΛΟΠΟΥΛΟΣ**: Άλλωστε, δυστυχώς –εσείς πανεπιστημιακός είστε–, ξέρετε οι εργαζόμενοι στα πανεπιστήμια είναι συγγενείς, φίλοι, ανιψιές.

**ΠΡΟΕΔΡΕΥΩΝ (Αναστάσιος Κουράκης):** Καλώς, ευχαριστούμε. Δεν είναι έτσι όπως τα λέτε, κύριε Νικολόπουλε.

**ΝΙΚΟΛΑΟΣ ΝΙΚΟΛΟΠΟΥΛΟΣ**: Πάντως με ΑΣΕΠ δεν γίνονται, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Πριν προχωρήσουμε στην επόμενη επίκαιρη, μερικές ανακοινώσεις προς το Σώμα.

Οι Υπουργοί Εξωτερικών, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Οικονομικών και οι Αναπληρωτές Υπουργοί Εσωτερικών και Διοικητικής Ανασυγκρότησης και Οικονομίας, Ανάπτυξης και Τουρισμού κατέθεσαν στις 13-11-2015 σχέδιο νόμου: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων (Work and Holiday Visa). Παραπέμπεται στην αρμόδια Διαρκή Επιτροπή.

Η Επιτροπή Οικονομικών της Βουλής καταθέτει την έκθεσή της στο σχέδιο προϋπολογισμού δαπανών της Βουλής, οικονομικού έτους 2016 και στον απολογισμό δαπανών της Βουλής, οικονομικού έτους 2014.

Ο Βουλευτής κ. Θεοχάρης Θεοχάρης ζητεί άδεια ολιγοήμερης απουσίας στο εξωτερικό, για τις ημερομηνίες 22-26 Νοεμβρίου, για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Η Βουλή ενέκρινε τη ζητηθείσα άδεια.

Προχωρούμε στη συζήτηση της πρώτης με αριθμό 106/10-11-2015 επίκαιρης ερώτησης δευτέρου κύκλου του Βουλευτή Ευβοίας του Συνασπισμού Ριζοσπαστικής Αριστεράς κ. Γεωργίου Ακριώτη προς τον Υπουργό Υποδομών, Μεταφορών και Δικτύων, σχετικά με την κατασκευή σταθμού μετωπικών διοδίων επί του αυτοκινητόδρομου Σχηματαρίου-Χαλκίδας.

Θα απαντήσει ο Υπουργός κ. Σπίρτζης.

Κύριε Ακριώτη, έχετε δύο λεπτά προκειμένου να αναπτύξετε την επίκαιρη ερώτησή σας.

**ΓΕΩΡΓΙΟΣ ΑΚΡΙΩΤΗΣ:** Κύριε Υπουργέ, για άλλη μία φορά σας απασχολούμε για το ζήτημα που αφορά την κατασκευή διοδίων στον αυτοκινητόδρομο Σχηματαρίου-Χαλκίδας.

Δυστυχώς, είναι δεδομένο αυτό απ’ ό,τι φαίνεται, αλλά δεν γίνεται και αποδεκτό από την κοινωνία της Εύβοιας, από όλους τους φορείς που αντιδρούν εδώ και τρία χρόνια με τη λογική να κατασκευαστούν διόδια σε αυτόν τον δρόμο, που αφορά το Σχηματάρι και τη Χαλκίδα στο ύψος του Καλοχωρίου-Παντειχίου.

Πλέον, η επιχείρηση «ΝΕΑ ΟΔΟΣ», η οποία έχει αναλάβει να κατασκευάσει τα διόδια αυτά, μπαίνει σε φάση υλοποίησης και η παραχωρησιούχος εταιρεία έχει ήδη ξεκινήσει τις διαδικασίες προώθησης απαλλοτρίωσης είκοσι δύο στρεμμάτων, που απαιτούνται για την κατασκευή των μετωπικών διοδίων σε αυτόν τον χώρο.

Η Εύβοια είναι ένας από τους μεγαλύτερους νομούς και το δυστύχημα είναι ότι ένας καινούριος δρόμος μπαίνει σε ένα πεπαλαιωμένο δίκτυο και αυτό θα πρέπει να γίνει αντικείμενο και της πολιτείας, να δούμε τι θα γίνει και με την Εύβοια.

Δεύτερον, η Εύβοια, ως νομός της ανεργίας και της αποβιομηχάνισης, με εμφανέστατες τις επιπτώσεις της κρίσης, κύρια στα επίπεδα της τοπικής απασχόλησης, τώρα δέχεται και αυτή την πρόκληση. Νομίζω ότι τα επιχειρήματά μας είναι καίρια και σοβαρά.

Επειδή οι εργαζόμενοι στην Εύβοια που έχουν απομείνει και λόγω της αποβιομηχάνισης της περιοχής, εργάζονται κατά πλειοψηφία στη ΒΙΠΕ Σχηματαρίου ή ακόμη και στην Αττική, κινούνται σε αυτόν τον δρόμο καθημερινά, επειδή το κόστος στον ήδη πληγωμένο οικογενειακό προϋπολογισμό θα οδηγήσει τους οδηγούς να χρησιμοποιούν τον παλαιό δρόμο-«καρμανιόλα» Σχηματαρίου-Χαλκίδας, που μετρά ήδη δεκάδες θύματα, επειδή ουσιαστικά είναι παράδοξο ο Ευβοιώτης να πληρώνει αντίτιμο για έναν σταθμό που συμπεριλαμβάνεται στο πλαίσιο έργου κατασκευής της Ιονίας Οδού, η οποία απέχει χαρακτηριστικά Αντίρριο-Γιάννενα από την Εύβοια, επειδή ο αυτοκινητόδρομος Σχηματαρίου-Χαλκίδας είναι έργο τυπικά δημόσιο και συγχρηματοδοτήθηκε από εθνικούς και ευρωπαϊκούς πόρους και πουθενά δεν συνέβαλε η ιδιωτική εταιρεία «ΝΕΑ ΟΔΟΣ», επειδή το έργο αυτό βρίσκει κάθετα αντίθετους όλους τους πολίτες και όλους τους φορείς του νομού, που στοχεύουν σε κινητοποιήσεις μέχρι την αποτροπή κατασκευής του έργου, ερωτάσθε τα εξής:

Είναι στον σχεδιασμό σας να ανατραπεί ή να αναμορφωθεί η σύμβαση με τους παραχωρησιούχους προς όφελος των πολιτών και των επισκεπτών της Εύβοιας; Στην περίπτωση μη ευελιξίας στη διαπραγμάτευση με τους παραχωρησιούχους, έχει σχεδιαστεί πλάνο ελαφρύνσεων αναλογικού συστήματος αποπληρωμής διοδίων, ατέλεια για τους μόνιμους κατοίκους κ.λπ.;

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Ακριώτη.

Θα απαντήσει ο Υπουργός Υποδομών, Μεταφορών και Δικτύων κ. Χρήστος Σπίρτζης.

Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Αγαπητέ κύριε συνάδελφε, η Κυβέρνηση είχε δύο επιλογές, δύο δρόμους: ή να αποδεχθεί τις συμβάσεις που κληρονόμησε από τις προηγούμενες κυβερνήσεις –μιλάμε για ένα αντικοινωνικό, αντιαναπτυξιακό πρότυπο-, που θα οδηγούσε τα έργα σε τέλμα, την κοινωνία σε μαρασμό, ή να προχωρήσει σε μονομερείς ενέργειες, που θα συνεπαγόταν τεράστιο κόστος για τον ίδιο τον ελληνικό λαό και τη μη ολοκλήρωση των έργων, επίσης.

Αυτοί ήταν οι δύο δρόμοι που αρχικά θα μπορούσε να επιλέξει. Γνωρίζετε πάρα πολύ καλά ποιες είναι οι ρήτρες που είχαν προβλεφθεί και κρατούν τη χώρα δέσμια σε σχέση με τις συμβάσεις που υπάρχουν. Σε αυτό το δίλημμα επιλέξαμε έναν τρίτο δρόμο, έναν επίπονο, κοπιαστικό, αλλά αποτελεσματικό δρόμο, που είναι η διαπραγμάτευση και η συμφωνία με όρους διασφάλισης του δημόσιου συμφέροντος, με κοινωνική ευαισθησία και στοχευμένες παρεμβάσεις για τα πιο αδύναμα στρώματα του ελληνικού λαού και με αμοιβαία κατανόηση και καλή πίστη με όσους έχουν αναλάβει αυτά τα έργα.

Αυτό δεν είναι αυτό που πιστεύουμε ως βέλτιστο τρόπο υλοποίησης των δημόσιων υποδομών. Δεν είναι αυτό που πιστεύουμε ούτε για τις παραχωρήσεις ούτε για τις συμπράξεις δημόσιου και ιδιωτικού τομέα, αλλά εδώ δεν είναι έργα που ξεκίνησαν τώρα ή τα σχεδιάσαμε εμείς. Είναι έργα που έχουν συμβάσεις καλοδουλεμένες και προς την κατεύθυνση της εξυπηρέτησης μόνο των τραπεζών που χρηματοδοτούν αυτά τα έργα και των παραχωρησιούχων.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Άρα οι όποιες αλλαγές προβλέπουν τη σύμφωνη γνώμη και των παραχωρησιούχων, προβλέπουν τη σύμφωνη γνώμη και των τραπεζών που χρηματοδοτούν και των οργάνων της Ευρωπαϊκής Επιτροπής.

Στη συμφωνία που ήδη έχει ανακοινωθεί για τον συγκεκριμένο δρόμο περιέχονται δωρεάν διελεύσεις από τους σταθμούς διοδίων στα οχήματα τα οποία ανήκουν ή αναγνωρισμένα μεταφέρουν συμπολίτες μας με ειδικές ανάγκες, με ειδικά κινητικά προβλήματα.

Περιλαμβάνεται παροχή επιπλέον εκπτώσεων σε εργαζόμενους χρήστες από έναν δήμο σε έναν άλλο. Συγκεκριμένα, περιλαμβάνονται 12,5% πρόσθετες δωρεάν διελεύσεις στα ήδη υπάρχοντα προγράμματα που έχουν όσοι χρησιμοποιούν καθημερινά τον αυτοκινητόδρομο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Προβλέπονται ελεύθερες μετακινήσεις στο όριο κάθε καλλικρατικού δήμου –ώστε να μην έχουμε μέσα στο πλαίσιο του ίδιου αυτό που έχουμε στον Δήμο Ωρωπού, όπου έχουμε επτά σταθμούς διοδίων– δηλαδή για τους μόνιμους κατοίκους ελεύθερες οδεύσεις.

Προβλέπεται η ύπαρξη αναλογικού συστήματος διοδίων χιλιομετρικής απόστασης. Έχουμε ήδη αλληλογραφήσει, για να ξεκινήσουν οι μελέτες γι’ αυτό και με την ολοκλήρωση της φάσης κατασκευής, στη φάση της λειτουργίας στον αυτοκινητόδρομο θα λειτουργεί και το ηλεκτρονικό σύστημα αναλογικής χρέωσης.

Στο πλαίσιο αυτής της συμφωνίας, βεβαίως, έχει ενταχθεί και το ότι όλες οι δικαστικές υποθέσεις, οι ποινικές διώξεις, οι αγωγικές αξιώσεις ενάντια στα κοινωνικά δίκτυα πολιτών και στους ανθρώπους που μετείχαν στις κινητοποιήσεις θα αρθούν. Αυτές είναι οι συζητήσεις για την πρώτη συμφωνία που είχε γίνει πέρυσι το καλοκαίρι, για να έχουμε, αν θέλετε, πρόσθετα σημεία υπέρ του ελληνικού δημοσίου.

Αυτό που δεν μπορώ να παρακολουθήσω είναι να έχουμε στη σκέψη μας ένα τοπικού χαρακτήρα πρόβλημα, γιατί αυτό είναι εθνικού χαρακτήρα πρόβλημα. Δεν είναι πρόβλημα μόνο των ιδιωτών. Είναι μεγαλύτερο το πρόβλημα των πολιτών, που υποχρεωτικά χρησιμοποιούν αυτούς τους αυτοκινητόδρομους, ακόμα και για να πάνε από το σπίτι τους στον χώρο εργασίας τους στον ίδιο νομό, στον ίδιο δήμο.

Άρα, η προσπάθεια που κάνουμε δεν είναι για να ευνοήσουμε τον ένα νομό ή τον διπλανό νομό, γιατί θέλω να σας ενημερώσω ότι ακριβώς τα ίδια προβλήματα που αναφέρετε –και χειρότερα ίσως- υπάρχουν για τους κατοίκους της Αττικής ή της Βοιωτίας, για όλη την Ελλάδα, όπου τρέχουν αυτοί οι αυτοκινητόδρομοι με συμβάσεις παραχώρησης.

Αυτό, λοιπόν, που τελικά αποσκοπούμε, εκτός από αυτές τις σημειακές συμφωνίες που σας είπα λίγο πριν, είναι η οριζόντια μείωση των διοδίων. Αυτό έχει μπει μέσα στη συμφωνία με νέα μελέτη, που θα αποδεικνύει ότι τα έργα είναι βιώσιμα και που θα υπολογίζουν και άλλους παράγοντες, όπως το να έχουμε μεταβλητό χρόνο, ανάλογα με τον συγκοινωνιακό φόρτο, και όχι σταθερό χρονικό διάστημα για την παραχώρηση. Και να λαμβάνουμε υπ’ όψιν κοινωνικούς και αναπτυξιακούς δείκτες, ώστε να έχουμε το αντίστροφο αποτέλεσμα από αυτό που έχουμε σήμερα. Δηλαδή …

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε στη δευτερολογία σας, αν έχετε την καλοσύνη, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ναι. Ευχαριστώ, κύριε Πρόεδρε. Ζητώ συγγνώμη για την καθυστέρηση.

**ΠΡΟΕΔΡΕΥΩΝ (Αναστάσιος Κουράκης):** Ο Βουλευτής κ. Γεώργιος Ακριώτης από τον Συνασπισμό Ριζοσπαστικής Αριστεράς έχει τον λόγο για τη δευτερολογία του για τρία λεπτά.

**ΓΕΩΡΓΙΟΣ ΑΚΡΙΩΤΗΣ:** Θα ήθελα να πω, κύριε Υπουργέ, ότι το ζήτημα του αναλογικού συστήματος απόστασης νομίζω ότι –δεν ξέρω τι περιθώριο έχετε εσείς με τους παραχωρησιούχους να έρθετε σε συμφωνία– είναι ουσιαστικό. Και αυτό θα μας λύσει ένα πρόβλημα, γιατί αν βάλουμε παράπλευρα διόδια και καταργηθούν τα μετωπικά, δεν θα έχουμε κανένα πρόβλημα να φτάσουν τα διόδια μέχρι εκεί.

Τώρα εμείς φαίνεται ότι πληρώνουμε δύο φορές διόδια σε μία απόσταση. Και αναλογικά η Εύβοια πληρώνει σε σχέση με πολλές άλλες περιοχές ακριβότερα διόδια, τουλάχιστον για να φτάσεις Αθήνα.

Άρα, με αυτήν την έννοια νομίζω ότι θα πρέπει με έναν τρόπο να καθυστερήσετε να γίνουν αυτά τα διόδια και να πάμε στον νέο τρόπο, το σύστημα αναλογικότερης απόδοσης των διοδίων, που νομίζω ότι θα μας δώσει λύση.

Θέλω να τονίσω και ένα δεύτερο ζήτημα. Εάν σήμερα κινείται λίγος κόσμος στον παράπλευρο δρόμο, ο οποίος έχει τα κακά του χάλια, με ένα παρατημένο οδόστρωμα και γίνονται ατυχήματα –τους τελευταίους μήνες έχουν γίνει τρία σοβαρά ατυχήματα -, φανταστείτε αν βάλουν διόδια τι κόσμος θα κινείται εκεί. Παλιότερα, όταν ήταν ο βασικός μας δρόμος, είχαμε πάρα πολλά ατυχήματα στην περιοχή εκείνη. Αυτό νομίζω ότι είναι σοβαρό κόστος και για την οικονομία και για το ανθρώπινο δυναμικό.

Θα θέλαμε, επειδή συνολικά οι φορείς έχουν βάλει ως ζήτημα αιχμής το θέμα των διοδίων στην περιοχή, να σας πούμε ότι πρέπει να τους δείτε. Ένα αίτημα που έχουμε είναι να τους δείτε. Όμως, νομίζω ότι με την ευαισθησία που σας διακατέχει, μπορεί να δοθεί λύση σε αυτό το θέμα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Ακριώτη.

Τον λόγο έχει ο Υπουργός κ. Χρήστος Σπίρτζης για τη δευτερολογία του για τρία λεπτά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Το να συναντηθώ με τους φορείς του νομού, κύριε συνάδελφε, είναι προφανές και θα γίνει μέσα στη βδομάδα. Άλλωστε, με την Εύβοια γνωρίζετε ότι έχω προσωπικές σχέσεις, ιδιαίτερες.

Το δεύτερο είναι ότι αυτό που λέτε για την ασφάλεια του παράπλευρου δικτύου είναι γεγονός. Σε πολλούς δρόμους δεν υπάρχει ασφάλεια. Στη γειτονική Εύβοια, από την Εύβοια για Βοιωτία, γίνονται δεκάδες ατυχήματα, από τον μέσα δρόμο Ελευσίνας-Θήβας-Υλίκης. Το ίδιο ισχύει για τους παράδρομους της Αττικής.

Εκεί το Υπουργείο σκοπεύει να πάρει πολύ συγκεκριμένα μέτρα σε σχέση με τη διακίνηση των επαγγελματικών βαρέων οχημάτων, που ενώ υπολογίζουν στο κόστος τους και στις μεταφορές που κάνουν τα διόδια, χρησιμοποιούν τους παράδρομους που είναι για άλλου είδους αυτοκίνητα και για την εναλλακτική όδευση των μόνιμων κατοίκων.

Προφανώς, το οδικό δίκτυο της Εύβοιας πρέπει να το δούμε. Έχει πάρα πολλά προβλήματα και πρέπει να ρίξουμε εκεί βάρος. Όμως, εκεί πρέπει όλοι οι φορείς που εμπλέκονται στην κατασκευή των έργων να σκύψουν, εννοώ και την περιφέρεια, για την Εύβοια.

Από εκεί και πέρα αυτό που ήθελα να πω πριν, για να ολοκληρώσουμε, είναι ότι δεν μπορεί όταν είμαστε σε καιρούς κρίσης και έχουμε προφανές αποτέλεσμα να μειώνεται ο κυκλοφοριακός φόρτος, να επιβαρύνουμε περεταίρω το συμφέρον των πολιτών, να επιβαρύνουμε περαιτέρω τις δυσκολίες που έχουμε για την ανάπτυξη της χώρας με μοντέλα σαν και αυτά που προβλέφθηκαν από τις προηγούμενες κυβερνήσεις, αυξάνοντας τα διόδια.

Οι υπάρχουσες συμβάσεις προβλέπουν αυτό ακριβώς. Δηλαδή όταν αστοχεί η μελέτη και το μοντέλο που έχει γίνει για τους αυτοκινητόδρομους, αυξάνονται τα διόδια ή μπαίνουν νέοι σταθμοί. Μάλιστα, αυτά προβλέπονται χωρίς την έγκριση του αρμόδιου Υπουργείου. Γίνονται αυτομάτως από τον παραχωρησιούχο και από τη μελέτη και τα στοιχεία που γίνονται κάθε χρόνο.

Αυτά είναι τα ζητήματα που δείχνουν περίτρανα πόσο απέτυχαν αυτά τα μοντέλα για βαριές δημόσιες υποδομές, αλλά και πόσο δίκιο είχαν και έχουν όσοι είναι ενάντια στο να γίνονται τέτοιες βαριές υποδομές με τέτοιου τρόπου παραχωρήσεις και με τέτοιες συμβάσεις, αλλά και τι κόστος έχει από αυτό η ελληνική κοινωνία.

Είμαι βέβαιος ότι θα καταφέρουμε να διορθώσουμε όσο μπορούμε αυτές τις συμβάσεις και στα νέα έργα που θα βγουν, να δώσουμε το δικό μας στίγμα για το πώς πρέπει να γίνονται οι παραχωρήσεις και πώς οι συμπράξεις δημόσιου και ιδιωτικού τομέα προς όφελος της κοινωνίας.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Υποδομών, Μεταφορών και Δικτύων κ. Χρήστο Σπίρτζη.

Η δεύτερη με αριθμό 123/10-11-2015 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την εξέλιξη της πορείας κατασκευής των Φυλακών Νικηφόρου του Νομού Δράμας, δεν θα συζητηθεί λόγω αναρμοδιότητας και διαγράφεται.

Η τρίτη με αριθμό 109/10-11-2015 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «εκχώρηση του ονόματος της Μακεδονίας μας στους σκοπιανούς», δεν θα συζητηθεί λόγω κωλύματος του κυρίου Υπουργού και διαγράφεται.

Η τέταρτη με αριθμό 100/9-11-2015 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Παιδείας, Έρευνας και Θρησκευμάτων, σχετικά με την άρση περιορισμού είκοσι χιλιομέτρων για τη δωρεάν μεταφορά των μαθητών των ημερήσιων και εσπερινών ΕΠΑΛ, δεν θα συζητηθεί λόγω κωλύματος του κυρίου Υπουργού και διαγράφεται.

Θα συζητηθεί η πέμπτη με αριθμό 121/10-11-2015 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, σχετικά με τα προβλήματα στη λειτουργία του ΤΕΙ Στερεάς Ελλάδας και ιδιαίτερα του Παραρτήματος Άμφισσας.

Θα απαντήσει η Αναπληρώτρια Υπουργός κ. Αθανασία Αναγνωστοπούλου.

Τον λόγο έχει τώρα ο κ. Νικόλαος Μωραΐτης, για να αναπτύξει την επίκαιρη ερώτησή του.

Ορίστε, κύριε Μωραΐτη, έχετε τον λόγο για δύο λεπτά.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Κυρία Υπουργέ, εκρηκτική είναι η κατάσταση που επικρατεί στο ΤΕΙ Στερεάς Ελλάδας, σε όλα τα παραρτήματα και σε όλα τα τμήματα, όπως στη Λαμία, στη Χαλκίδα, στο Καρπενήσι και ιδιαίτερα στην Άμφισσα, όπου τα οξυμμένα προβλήματα απειλούν στην ουσία με πλήρη διακοπή τη λειτουργία του ΤΕΙ.

Οι ελλείψεις είναι παντού τεράστιες σε προσωπικό, εκπαιδευτικό και διοικητικό, ενώ υπάρχουν μεγάλες περικοπές στη χρηματοδότησή του. Η γραμματεία λειτουργεί περιστασιακά, ενώ έχουμε και κακή συντήρηση των εγκαταστάσεων και του υλικοτεχνικού εξοπλισμού. Κάτω από αυτές τις άσχημες συνθήκες τα τμήματα αδυνατούν να οργανώσουν τα εργαστήριά τους.

Επίσης, έχουμε καθυστέρηση στην παροχή συγγραμμάτων, ενώ σε πολλές περιπτώσεις έχουμε ακόμα και το σταμάτημά τους. Τέλος, σοβαρά προβλήματα έχουμε στη σίτιση και στη στέγαση των σπουδαστών.

Όλα αυτά τα μεγάλα προβλήματα είναι αποτέλεσμα των αντιλαϊκών πολιτικών που εφαρμόζει στον χώρο της παιδείας και η σημερινή συγκυβέρνηση ΣΥΡΙΖΑ-ΑΝΕΛ, παίρνοντας τη σκυτάλη από την προηγούμενη συγκυβέρνηση Νέας Δημοκρατίας-ΠΑΣΟΚ. Πρόκειται για πολιτικές που υψώνουν ταξικούς φραγμούς, εμπορευματοποιούν την παιδεία, την ανώτατη εκπαίδευση. Έχουμε δραστικές περικοπές στις δαπάνες για τη λειτουργία των σχολών, φορτώνοντας τα βάρη στις πλάτες των φτωχών λαϊκών οικογενειών, στα παιδιά τους. Αυτή είναι η στρατηγική της Ευρωπαϊκής Ένωσης που ακολουθεί πιστά και η Κυβέρνησή σας.

Πρόκειται για πολιτική που μετατρέπει την παιδεία, τη μόρφωση σε εμπόρευμα και μάλιστα πανάκριβο και απλησίαστο για τη φτωχολογιά.

Μπροστά σ’ αυτήν την εκρηκτική κατάσταση, κυρία Υπουργέ, σας ρωτάμε τι μέτρα θα πάρετε ώστε να εξασφαλιστεί άμεσα και απρόσκοπτα η λειτουργία του ΤΕΙ Στερεάς Ελλάδας και ιδιαίτερα του παραρτήματος Άμφισσας, όπου τα προβλήματα, όπως ανέφερα, είναι ιδιαίτερα οξυμμένα.

Τι μέτρα θα πάρετε, ώστε να καλυφθούν τα κενά σε εκπαιδευτικό και διοικητικό προσωπικό με μόνιμη και σταθερή σχέση εργασίας;

Ακόμα, τι μέτρα θα πάρετε, ώστε να δοθούν άμεσα συγγράμματα δωρεάν σε όλους τους σπουδαστές;

Επίσης, τι μέτρα θα πάρετε ώστε να συντηρηθούν και να εξοπλιστούν επαρκώς τα εργαστήρια και οι αίθουσες διδασκαλίας και να εξασφαλιστεί δωρεάν σίτιση και στέγαση για όλους ανεξαρτήτως τους σπουδαστές, Έλληνες και μετανάστες;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Νικόλαο Μωραΐτη, Βουλευτή του Κομμουνιστικού Κόμματος Ελλάδας.

Όπως είπαμε, στην ερώτηση θα απαντήσει η Αναπληρώτρια Υπουργός Παιδείας, Έρευνας και Θρησκευμάτων κ. Αθανασία Αναγνωστοπούλου.

Ορίστε, κυρία Υπουργέ, έχετε τον λόγο για τρία λεπτά.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Μωραΐτη, κύριε συνάδελφε, θα απαντήσω κατ’ αρχάς στα συγκεκριμένα ερωτήματά σας και μετά, εάν έχω χρόνο ή στη δευτερολογία μου, θα ήθελα να πω δύο πράγματα για το ΤΕΙ Στερεάς Ελλάδας και για την παιδεία γενικότερα, τουλάχιστον την ανώτατη.

Σε ό,τι αφορά το παράρτημα Άμφισσας, δεν υπάρχει πια παράρτημα, όπως ξέρετε, υπάρχουν τα δύο τμήματα. Καταργήθηκε το παράρτημα και όχι από εμάς. Υπάρχουν, λοιπόν, τα δύο τμήματα. Θα πω μετά, γενικά, γιατί υπήρξαν αυτά τα οξυμμένα προβλήματα. Τέλος πάντων αυτό που κάναμε άμεσα -και δεν θα υπάρξει κανένα πρόβλημα- είναι ότι με ΠΥΣ, με πράξη υπουργικού συμβουλίου, η οποία έχει υπογραφεί, θα προσληφθεί έκτακτο επιστημονικό και εργαστηριακό προσωπικό, με το οποίο καλύπτονται οι ανάγκες του ΤΕΙ και βεβαίως των τμημάτων της Άμφισσας.

Σε ό,τι αφορά τα συγγράμματα, σε εμάς δεν έχει αναφερθεί κανένα πρόβλημα. Όπως ξέρετε, τα συγγράμματα δεν τα διανέμουν τα πανεπιστήμια ή τα ΤΕΙ. Τα συγγράμματα διανέμονται σε συγκεκριμένους χώρους, περνάνε από τον «Εύδοξο» οι εγγραφές των φοιτητών και από εκεί και πέρα γίνεται η διανομή. Στην περίπτωση της Άμφισσας η διανομή γίνεται από κεντρικό βιβλιοπωλείο. Σε εμάς δεν έχει αναφερθεί μέχρι τώρα τέτοιο πρόβλημα.

Σε ό,τι αφορά τη φοιτητική μέριμνα, εστία και σίτιση, δεν έχει περικοπεί ούτε μισό ευρώ από τη φοιτητική μέριμνα φέτος. Ίσα ίσα που έγινε και αναδιανομή από τα διαθέσιμα του Υπουργείου.

Σε ό,τι αφορά τις κτηριακές υποδομές, υπάρχουν προβλήματα σε κτηριακές υποδομές, υπάρχουν προβλήματα σε εστίες, κυρίως στα Ψαχνά της Εύβοιας, αλλά αυτά είναι προβλήματα, για τα οποία μπορούμε να συζητήσουμε και για το γιατί έχουν δημιουργηθεί και πώς προσπαθούμε να τα επιλύσουμε.

Θέλω να πω όμως ότι η Άμφισσα δεν έχει πρόβλημα κτηριακό, για τον απλό λόγο ότι το καλοκαίρι μεταφέρθηκε σε νέο κτήριο και πλέον έχει νέο κτήριο. Θέλω να πω επίσης ότι η Λαμία δεν έχει κτηριακά προβλήματα ή το Καρπενήσι ή η Θήβα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Αναπληρώτριας Υπουργού)

Στη Χαλκίδα, έχουμε όντως παλαιό κτήριο. Δεν έχει καλυφθεί όμως όλο το κτηριακό δυναμικό που έχει η Χαλκίδα και θα μπορούσε να στεγάσει.

Αυτά έχω να σας πω προς το παρόν και στη συνέχεια έχω να πω μερικά ακόμη πράγματα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Υπουργέ.

Κύριε Μωραΐτη, έχετε τον λόγο για τρία λεπτά, για τη δευτερολογία σας.

**ΝΙΚΟΛΑΟΣ ΜΩΡΑΪΤΗΣ:** Κυρία Υπουργέ, μετά την απάντησή σας πρέπει να ανησυχούν ακόμη περισσότερο οι σπουδαστές και οι οικογένειές τους. Δεν δώσατε καμμία πειστική απάντηση. Και το «δεν ξέρω» ή «δεν έχω πληροφορηθεί» δεν νομίζω ότι είναι σωστό.

Τα προβλήματα είναι οξυμμένα στο ΤΕΙ Στερεάς Ελλάδας και ειδικότερα, όπως ανέφερα, στα τμήματα της Άμφισσας Οι σπουδαστές συνεχίζουν να συναντούν αίθουσες χωρίς καθηγητές, να μην υπάρχει στέγαση, να μην υπάρχει δωρεάν σίτιση.

Και δεν είναι απάντηση αυτή που λέτε ότι δεν τα μειώσατε εσείς. Ήδη έχουν πετσοκοπεί οι δαπάνες σε ό,τι αφορά τη σίτιση αλλά και τη στέγαση των σπουδαστών και θα αναφερθώ παρακάτω. Βάζετε χαράτσια. Και θέλουμε να μας απαντήσετε για το εάν ισχύει αυτό σχετικά με τα 100 ευρώ που πρέπει να πληρώσουν εγγύηση για να στεγαστούν οι σπουδαστές.

Το μέγιστο των προβλημάτων είναι το εξής: Αποδεικνύεται ότι το κτήριο, το οποίο προορίζεται για να γίνουν μαθήματα, άνοιξε πριν λίγες μέρες, στις 2 του Νοέμβρη, κυρία Υπουργέ, έναν ολόκληρο μήνα μετά την επίσημη έναρξη της ακαδημαϊκής χρονιάς. Δεν το ξέρατε αυτό; Πείτε μας τι μέτρα πήρατε έγκαιρα.

Απαξιώνετε πλήρως το περιεχόμενο των σπουδών όταν τα δύο τμήματα λειτουργούν με δύο μόνιμους καθηγητές ακόμα, μετά την πρόσληψη του έκτακτου προσωπικού που λέτε και που δεν έγινε. Είναι απλώς εξαγγελία, μετά την πίεση των σπουδαστών και της ερώτησης του ΚΚΕ. Δεν είναι τίποτα δεδομένο, λέτε ότι θα υπάρξει υπουργική απόφαση για αυτά.

Κατά τη γνώμη μας, δεν μπορεί να υπάρξει σοβαρή επιστημονική έρευνα και ολοκληρωμένη μόρφωση πάνω στο αντικείμενο που επέλεξαν οι σπουδαστές με δύο καθηγητές στο αντικείμενο, όπως λέτε εσείς ή όπως γίνεται αυτήν τη στιγμή.

Ενώ έχουμε όλα αυτά τα εκρηκτικά προβλήματα, σήμερα υπάρχουν οι δυνατότητες να έχουμε σχολές που να καλύπτουν τις ανάγκες για μόρφωση, για την παιδεία και την εξυπηρέτηση των λαϊκών αναγκών. Ενώ υπάρχουν χιλιάδες καθηγητές άνεργοι, επιστήμονες που θα μπορούσαν να στελεχώσουν τις σχολές, έχουμε αυτές τις τεράστιες ελλείψεις, διότι μία τέτοια προοπτική σκοντάφτει –όπως λέμε εμείς- στην πολιτική της Ευρωπαϊκής Ένωσης που εφαρμόζουν απαρέγκλιτα όλες οι κυβερνήσεις και η δική σας Κυβέρνηση, για λογαριασμό του κεφαλαίου που θέλει –και αυτό αποδεικνύεται καθημερινά- τους σπουδαστές να γίνουν πελάτες, αυριανοί άνεργοι, φθηνοί εργάτες. Αυτό κάνει και η διοίκηση των ΤΕΙ –δεν το είπα στην πρωτολογία μου, το άφησα για να δω αν θα το πείτε εσείς, κυρία Υπουργέ- υλοποιώντας τις κατευθύνσεις του Υπουργείου Παιδείας και της συγκυβέρνησης, που εξέδωσε νέο εσωτερικό κανονισμό μίας λειτουργίας-έκτρωμα από τη δική σας Κυβέρνηση, που βάζει τους σπουδαστές –και να απαντήσετε εδώ- να πληρώνουν εγγύηση για τη διαμονή τους. Η ίδια αυτή εγκύκλιος επιβάλλει ρατσιστική ποσόστωση για τη στέγαση των φοιτητών και τσακίζει κάθε συνδικαλιστική ελευθερία.

Κυρία Υπουργέ, αντί να λύσετε αυτά τα προβλήματα των σπουδαστών και των φοιτητών καταφεύγετε στη δοκιμασμένη συνταγή που ακολουθούσαν και οι παλαιότεροι: στην ποινικοποίηση των αγώνων. Με αίτημα της διοίκησης του ΤΕΙ -και αυτό έγινε με παρέμβαση εισαγγελέα- αυτήν τη στιγμή που μιλάμε έχουμε εισαγγελική παραγγελία για προκαταρκτική εξέταση.

Το γνωρίζετε αυτό, κυρία Υπουργέ;

Υπάρχει ανακοίνωση σωματείων της περιοχής αλλά και πανελλαδικά. Δεκάδες, πάνω από πενήντα σωματεία καταγγέλλουν αυτή την ποινικοποίηση των αγώνων. Γιατί πήγε η διοίκηση στον εισαγγελέα, μπροστά στο δίκαιο αίτημα των φοιτητών, των σπουδαστών για τα ΤΕΙ, για να υπάρχουν καλύτερες συνθήκες σπουδών, για αποκλειστικά δημόσιο χαρακτήρα της εκπαίδευσης; Γι’ αυτό τον λόγο κάνει την παρέμβαση ο εισαγγελέας. Διότι αγωνίζονται οι σπουδαστές, για να μπορούν να μείνουν σε εστίες δωρεάν, για να μπορούν να ζουν σε ανθρώπινες συνθήκες.

Βάζετε αυτό το χαράτσι που ανέφερα νωρίτερα, την ώρα που οι εργατικές λαϊκές οικογένειες ακόμα ακόμα δεν έχουν να ανταποκριθούν ούτε στα αναγκαία και δεν στέλνουν τα παιδιά τους στα ΤΕΙ ή στα πανεπιστήμια και τα γυρίζουν πίσω στα σπίτια, όταν οι λαϊκές οικογένειες στενάζουν στη φτώχεια και στην ανέχεια.

Εμείς θεωρούμε ότι πρέπει το λαϊκό κίνημα, οι ίδιοι οι σπουδαστές να παλέψουν αποκλειστικά για δημόσια δωρεάν παιδεία των σύγχρονων λαϊκών αναγκών.

Θέλω να πω κλείνοντας, μιας και αύριο συμπληρώνονται σαράντα δύο χρόνια από τον ηρωικό ξεσηκωμό του Πολυτεχνείου, ότι τα αιτήματα εκείνου του ξεσηκωμού, κυρία Υπουργέ, ενάντια στη στρατιωτική δικτατορία παραμένουν και σήμερα επίκαιρα και ανεκπλήρωτα, γιατί όλα αυτά τα χρόνια συνεχίζει μία άλλη δικτατορία, αυτή του κεφαλαίου. Γι’ αυτό, κατά τη γνώμη μας, πρέπει να ενταθεί η εργατική λαϊκή πάλη, η πάλη της νεολαίας για την ανατροπή αυτής της βαρβαρότητας.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Μωραΐτη.

Τον λόγο έχει τώρα η Αναπληρώτρια Υπουργός Παιδείας, Έρευνας και Θρησκευμάτων κ. Αναγνωστοπούλου για τη δευτερολογία της.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κατ’ αρχάς η ΠΥΣ έχει υπογραφεί για το προσωπικό, εργαστηριακό και επιστημονικό, των ΤΕΙ όπως και των πανεπιστημίων. Άρα δεν είναι δέσμευση εδώ ούτε υπόσχεση.

Εάν από τη Δευτέρα υπάρχουν προβλήματα στη λειτουργία, ειδικά της Άμφισσας, αλλά και σε όλα τα ΤΕΙ, να έρθετε εδώ να μου το πείτε.

Το δεύτερο σημείο. Λέτε «ποινικοποιήσατε», «βάλατε 100 ευρώ». Ποιοι τα βάλαμε; Τα βάλαμε εμείς; Εγώ η ίδια επικοινώνησα με τον Πρόεδρο του ΤΕΙ της Στερεάς Ελλάδας για να μου πει γιατί έγινε αυτό. Ξέρετε πολύ καλά ότι τα ιδρύματα έχουν αυτοδιοίκητο. Εμείς τα βάλαμε; Και μου υποσχέθηκε ότι αυτό θα σταματήσει. Δεν ήταν καμμία απόφαση Υπουργείου, γιατί δεν μπορεί να πάρει τέτοιου είδους αποφάσεις το Υπουργείο.

Τρίτο θέμα και γενικό: Αρχίζετε και λέτε, όπως πάντα το ΚΚΕ, «τα αντιλαϊκά μέτρα της Κυβέρνησης ΣΥΡΙΖΑ» κι όλα αυτά. Ξέρετε ότι θα κατέρρεε όλο αυτό το σύμπαν των ΑΕΙ εάν δεν υπήρχε μια κυβέρνηση ΣΥΡΙΖΑ; Ξέρετε την πραγματικότητα των ΤΕΙ; Ξέρετε ότι επί δεκαπέντε χρόνια φτιάχτηκαν τμήματα διάσπαρτα στη μέση του πουθενά για ψηφοθηρικούς λόγους κι όταν ήρθαν τα δύσκολα έγιναν συγχωνεύσεις πάλι στη μέση του πουθενά, χωρίς κανέναν ορθολογισμό, χωρίς καμμία σκέψη, χωρίς τίποτα, για να κλείσουν ή να συγχωνευθούν ή να ανοιχτούν άλλα τμήματα κ.λπ.; Ξέρετε ότι πολλά από τα προβλήματα που υπάρχουν είναι γιατί έχουμε τμήματα ξεκομμένα από το κέντρο του ιδρύματος;

Όχι μόνο δεν περικόψαμε από τη μέριμνα, αλλά αυτό που προσπαθήσαμε να κάνουμε σε συνθήκες πολέμου όπως βρισκόμαστε -ποτέ δεν είπαμε ότι αυτές είναι κανονικές συνθήκες, κύριε Μωραΐτη, ποτέ δεν είπαμε ότι αποδεχόμαστε αυτές τις πολιτικές- είναι να περισώσουμε τόσο τη δημόσια υγεία όσο και τη δημόσια παιδεία και να μην εμπορευματοποιήσουμε τίποτα.

Σε ό,τι αφορά την εστία της Άμφισσας, όντως δεν υπάρχει εστία. Υπάρχουν τα 1.000 ευρώ, που μπορούν να νοικιάζουν οι φοιτητές. Για σίτιση υπάρχει και καλύπτεται η σίτιση τουλάχιστον εκατόν εξήντα σπουδαστών, φοιτητών και φοιτητριών. Μέχρι αυτήν τη στιγμή δεν έχουν πάει οι φοιτητές όλοι, γιατί όντως υπήρξε πρόβλημα με τη λειτουργία των τμημάτων της Άμφισσας.

Και θέλω να σας πω ειδικά για την Άμφισσα, γιατί έτσι όπως το παρουσιάζετε είναι σαν ξαφνικά εμείς να κάναμε κάτι το οποίο ήταν για να υποτιμήσει, να υποβαθμίσει ή να κλείσει τα τμήματα αυτά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Ξέρετε ότι το ΤΕΙ Στερεάς Ελλάδας προέκυψε από τη συγχώνευση δύο ΤΕΙ, της Λαμίας και της Χαλκίδας, με προεδρικό διάταγμα του 2013. Ξέρετε ότι στην Άμφισσα δημιουργήθηκαν δύο τμήματα, εκ των οποίων το ένα –να μη σας τα διαβάζω τώρα, μπορώ να σας τα αφήσω αν θέλετε- προβλεπόταν ότι θα έχει δέκα άτομα μόνιμο προσωπικό. Ξέρετε πόσα άτομα είχε στην ουσία και στην πραγματικότητα; Μηδέν άτομα. Και είχε δύο άτομα διοικητικό προσωπικό ή ένα, αν δεν κάνω λάθος. Δεν τα διαβάζω εδώ, για να μην παίρνω χρόνο.

Το άλλο τμήμα της Άμφισσας πάλι, κύριε Μωραΐτη, είχε τέσσερα άτομα μόνιμο προσωπικό, εκ των οποίων τα δύο άτομα πήραν άδεια άνευ αποδοχών για δύο χρόνια και έμειναν τα άλλα δύο.

Αυτή ήταν η κατάσταση, αυτήν την κατάσταση είχαμε να διαχειριστούμε, με συγχωνεύσεις στη μέση του πουθενά λόγω σχεδίου «ΑΘΗΝΑ», με όλα αυτά που έχουν γίνει στα ΤΕΙ και κάποια στιγμή πρέπει να συζητηθούν. Και προσπαθούμε, πάση θυσία, να κρατήσουμε αυτά τα ιδρύματα, όλα τα ιδρύματα ανοιχτά και έτσι όπως πρέπει να είναι σ’ αυτούς τους καιρούς τους δύσκολους που περνάμε και που δεν έχουμε αποδεχθεί εμείς.

Κλείνοντας -και συγγνώμη, κύριε Πρόεδρε, που μακρηγόρησα- θα ήθελα να πω ότι προχωράμε στις απαραίτητες νομοθετικές ρυθμίσεις, γιατί όντως ο προϋπολογισμός των ιδρυμάτων είναι χαμηλός. Προχωράμε, λοιπόν, στις απαραίτητες νομοθετικές ρυθμίσεις ούτως ώστε οι πρυτάνεις και οι πρόεδροι των ΑΕΙ να μπορούν να μεταφέρουν κονδύλια από τον έναν λογαριασμό στον άλλο, πράγμα που δεν επιτρεπόταν μέχρι τώρα, για να αντιμετωπίσουν τα προβλήματα που έχουν τα ανώτατα ιδρύματα λόγω περικοπής του προϋπολογισμού τους.

Ευχαριστώ.

**ΝΙΚΟΛΑΟΣ ΜΩΡΑΪΤΗΣ:** Κύριε Πρόεδρε, μια κουβέντα θα ήθελα να πω μόνο.

**ΠΡΟΕΔΡΕΥΩΝ (Αναστάσιος Κουράκης):** Ναι, κύριε Μωραΐτη, βεβαίως.

**ΝΙΚΟΛΑΟΣ ΜΩΡΑΪΤΗΣ:** Κυρία Υπουργέ, δεν μας είπατε τίποτα για την παρέμβαση του εισαγγελέα, για την τρομοκρατία που προσπαθεί να περάσει στους σπουδαστές. Απαντήστε σε αυτό. Γιατί υπάρχουν και ψεύδη που πάνε να στηθούν κατηγορίες, υπάρχουν κατηγορίες ενάντια στους σπουδαστές, οι οποίες δεν μπορώ καν να αναφέρω τι συμπεριλαμβάνουν. Να απαντήσετε για την παρέμβαση του εισαγγελέα.

**ΠΡΟΕΔΡΕΥΩΝ (Αναστάσιος Κουράκης):** Απαντήστε, κυρία Υπουργέ.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας,** **Έρευνας και Θρησκευμάτων):** Είμαι απολύτως εναντίον. Το μαθαίνω αυτήν τη στιγμή που μου το λέτε και μου κάνει εντύπωση, γιατί είχα επικοινωνήσει με τον πρόεδρο του ΤΕΙ. Ο πρόεδρος του ΤΕΙ μού είχε υποσχεθεί ότι θα λήξει αυτή η υπόθεση χωρίς πρόβλημα, ότι δεν θα υπάρχει αυτό με τα 100 ευρώ που ζητούσαν προκαταβολή και ότι δεν θα υπάρξει καμμία ποινική δίωξη. Τώρα το μαθαίνω. Θα επιληφθώ άμεσα. Δεν μπορώ να σας πω τίποτε άλλο, γιατί…

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Σ’ όλες τις εστίες το ζητούν αυτό.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Όχι, δεν το ζητούν σ’ όλες τις εστίες. Εκατό ευρώ προκαταβολή; Εγώ γι’ αυτές τις εστίες το έμαθα.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Αν δεν είναι 100, θα είναι 80, 90 ευρώ. Κοιτάξτε το. Στη Λάρισα…

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας,** **Έρευνας και Θρησκευμάτων):** Πείτε μου και τις άλλες εστίες, γιατί εγώ γι’ αυτήν την εστία το έμαθα. Θα το δούμε, γιατί εγώ δεν ξέρω για άλλες εστίες.

**ΠΡΟΕΔΡΕΥΩΝ (Αναστάσιος Κουράκης):** Εντάξει. Καλώς.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας,** **Έρευνας και Θρησκευμάτων):** Συγγνώμη, κύριε Πρόεδρε.

Προσέξτε, όμως. Επειδή ερωτώμαι, ξέρετε ότι αυτές είναι οι εστίες που ανήκουν στα πανεπιστήμια ή στα ΤΕΙ και διαχειρίζονται αυτά το θέμα των εστιών. Όπου υποπίπτει στην αντίληψή μας, όπως έγινε με το ΤΕΙ Στερεάς Ελλάδας, συγκεκριμένα για τη Χαλκίδα, εκεί κάναμε παρέμβαση αμέσως. Τώρα, αυτό για την ποινικοποίηση, πραγματικά, δεν το ήξερα και θα κάνουμε αυτό που πρέπει να κάνουμε.

**ΠΡΟΕΔΡΕΥΩΝ (Αναστάσιος Κουράκης):** Όντως είναι πολύ σοβαρό πρόβλημα αυτό με τον εισαγγελέα. Ελπίζω να το δούμε, κυρία Υπουργέ.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 20.06΄ λύεται η συνεδρίαση για αύριο, ημέρα Τρίτη 17 Νοεμβρίου 2015 και ώρα 10.00΄, με αντικείμενο εργασιών του Σώματος: ειδική συνεδρίαση της Ολομέλειας της Βουλής αφιερωμένη στην ημέρα μνήμης και τιμής για την εξέγερση του Πολυτεχνείου.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**